8 Maharaja Rom Paling Berdarah Dalam Sejarah

Bila kita berbicara tentang maharaja Rom, impak mereka terhadap sejarah boleh dikatakan bercampur-campur. Sesetengah membawa kejayaan dan kegemilangan kepada empayar seperti Augustus dan Claudius. Dan ada pula sesetengah dikenali kerana sifat pelik atau kekejaman mereka terhadap rakyat seperti Tiberius dan Elagabalus. Tetapi yang pasti, pada tangan setiap maharaja ini, kesemua mereka pernah menumpahkan darah dan ada di antaranya meninggalkan kesan mendalam pada Rom itu sendiri.

1. TIBERIUS

Tiberius merupakan maharaja Rom yang kedua menggantikan Augustus. Tetapi kalau mengikut baginda, Tiberius bukanlah calon pilihan untuk menaiki takhta. Ini kerana Augustus mempunyai tiga calon iaitu Postumus, Lucius dan Gaius (ayahanda Caligula) tetapi kesemua mereka gagal mendapatkan takhta gara-gara dibuang negeri (Postumus) atau mati akibat peperangan/kematian biasa (Lucius dan Gaius). Memandangkan Tiberius saja satu-satunya calon yang tidak akan dibangkang dalam senarai menaiki takhta, Augustus menamakannya sebagai pengganti dan sebagai anak angkat baginda.

Kalau ikut karier ketenteraan Tiberius, baginda merupakan seorang panglima perang yang digeruni dan dihormati ramai senator. Jika tidak, mengapa Rom menugaskannya untuk menghancurkan kegiatan pemberontakan Arminius di Germania (Jerman moden) pasca-Pertempuran Hutan Teotoburg. Tetapi pada masa sama, Tiberius juga dikenali sebagai seorang yang pemuram dan sentiasa bersikap curiga pada orang lain. Ini tidak menghairankan kerana pada masa mudanya, baginda kehilangan saudaranya, Drusus yang mati akibat kecederaan semasa menunggang kuda. Pada masa itu juga, Tiberius dipaksa Augustus untuk menceraikan isteri tercinta, Vispania bagi membolehkannya berkahwin dengan balu orang kanan Augustus, Agrippa, Julia the Elder. Sikap curiga ini pula berpunca daripada tindakan Julia yang gemar bermain kayu tiga dan ia diketahui oleh bapa mentuanya sendiri. Peristiwa-peristiwa ini yang membentuk persepsi Tiberius pada dunia pada ketika itu termasuk caranya berurusan dengan rakyat.

Semasa pemerintahan Tiberius, baginda banyak menghabiskan masanya di Capri dan menyerahkan urusan pentadbiran kepada rakannya, Aelius Sejanus. Sejanus memanfaatkan kuasa yang diberi baginda dengan mengadakan banyak perbicaraan dengan tujuan menghapuskan pesaing beliau dan menambah lagi perbendaharaan diraja serta dirinya sendiri. Ramai menjadi mangsa termasuklah balu anak angkat Tiberius, Germanicus, Agrippina the Elder dan dua puteranya, Nero dan Drusus Caesar. Dan selepas Tiberius mencium khabar angin Sejanus mahu merampas kuasa daripada baginda, Tiberius menghantar satu surat secara rahsia kepada senat berkenaan Sejanus. Dalam surat itu, Tiberius mengecam Sejanus dan memerintahkan beliau dihukum bunuh. Senat amat terkejut tetapi segera mentaati perintah tersebut atas sebab kagum dengan keadilan baginda atau takut dengan kekuatan Pengawal Praetor.

Dan di Capri juga, Tiberius dikatakan mewujudkan semula tuduhan maiestas (pengkhianatan) dan dari situ, mana-mana individu yang didapati bersalah dibunuh tanpa mengira jantina atau umur seperti digambarkan oleh Tacitus. Bagaimanapun, sejarawan moden mencabar keterangan Tacitus ini kerana berdasarkan rekod, dalam kalangan 52 individu yang dituduh khianat, separuh daripadanya berjaya membuktikan mereka tidak bersalah. Sementara empat lagi mangsa merupakan mangsa kepada keghairahan senat dan bukan atas sebab tirani yang dipraktikkan Tiberius. Di Capri, sejarawan-sejarawan Rom seperti Suetonius dan Tacitus menggambarkan baginda seorang pemangsa seksual dan suka menumpahkan darah. Ini sedikit sebanyak memberi kesan kepada pengganti Tiberius, Caligula.

2. CALIGULA

Apabila Caligula menaiki takhta, baginda lebih dikenali dengan siri tindakan baginda yang pelik dan mengejutkan. Tetapi dalam satu artikel berkenaan Caligula yang saya nyatakan tak lama dahulu, sesetengah tindakannya itu ada tujuan tersendiri seperti mengisytiharkan dirinya sebagai Tuhan atau berperang dengan dewa laut Neptune.

Dan kalau ikutkan, pemerintahan baginda sebenarnya bermula dengan baik. Tetapi entah di mana silapnya, sama ada terkena penyakit sawan seperti yang menjadi topik spekulasi para sejarawan atau terkesan dengan pengalamannya bersama Tiberius di Capri, ia menukar perilaku baginda 360 darjah. Dan ini membawa kepada pelbagai tuduhan termasuk mengadakan sumbang mahram dengan adinda baginda, Julia Drusilla yang diangkat sebagai pewaris baginda.

Caligula amat suka memalukan senat dan golongan kelas atasan dengan mendakwa baginda boleh menamakan sesiapa saja sebagai konsul termasuk kuda kesayangan baginda, Incitatus. Tetapi Caligula tidak meneruskannya atas alasan cukup untuk menunjukkan kepada senat siapa sebenarnya lebih berkuasa di Rom. Dan sebagai anak salah seorang jeneral Rom terbilang, Germanicus, Caligula juga mahu menunjukkan keupayaan baginda dari segi ketenteraan. Walau bagaimanapun, aktiviti baginda seperti membina jambatan pontun dari Baiae ke Puteoli dan ekspedisi Britannia masih dianggap pelik oleh sejarawan Rom dan bukti Caligula sudah kurang waras. Hakikatnya, ekspedisi mengutip kulit siput ini jadi pemangkin kepada penawanan Britannia semasa pemerintahan Claudius. Sementara pembinaan jambatan pontun itu pula untuk menafikan ramalan seorang ahli nujum Tiberius bahawa Caligula tidak akan layak jadi maharaja jika tidak menyeberangi Teluk Baiae.

Dan seperti Tiberius, Caligula juga tidak teragak-agak menggunakan maiaestas sebagai senjata menghukum pengkhianat tanpa mengira sama ada ianya benar-benar berlaku atau sekadar delusi baginda. Antara mangsa maiaestas Caligula ialah adik ipar dan cicit Augustus, Marcus Aemilius Lepidus dan Gabenor Germania, Gnaeus Cornelius Lentulus Gaetulicus. Tetapi sikap baginda yang suka memalukan orang akhirnya memakan diri. Pada 22 Januari 41 Masihi, Caligula dibunuh oleh sekumpulan Pengawal Praetor diketuai Cassius Chaerea. Chaerea membunuh Caligula kerana tidak tahan dipanggil gelaran-gelaran menggelikan.

3. NERO

Saya percaya Nero dibenci semua kerana dikatakan menjadi punca berlakunya kebakaran besar di Rom. Hakikatnya, baginda seorang pentadbir yang baik dan ia banyak dibantu oleh ramai tokoh berkaliber seperti tutor baginda, Seneca, bonda baginda, Agrippina the Younger dan ketua Pengawal Praetor, Sextus Afranius Burrus. Bagaimanapun, tiada siapa boleh menafikan bahawa Nero juga seorang pembunuh dengan membunuh saudara tirinya, Britannicus kerana dianggap ancaman kepada baginda. Nero turut membunuh bondanya sendiri selepas dipengaruhi kekasihnya, Poppeaea dan isterinya Octavia, dibunuh menggunakan tuduhan zina palsu. Poppeaea mengalami nasib sama apabila dibunuh Nero tatkala mengandungkan anak mereka.

Tidak seperti mitos popular berkenaan Nero, baginda bukanlah punca kepada kebakaran besar Rom atau bermain alat muzik semasa kebakaran berlaku. Hakikatnya, Nero mengaturkan bantuan kecemasan kepada mangsa yang terlibat dan membenarkan mereka ditempatkan di ruang istana baginda sebagai tempat perlindungan sementara. Namun, sikap baginda yang terlalu asyik dengan muzik dan kesenian yang menyebabkan mitos ini berleluasa. Dan ini tidak dibantu apabila Nero turut membina sebuah vila iaitu Domus Aurea di atas tapak bangunan-bangunan yang musnah di tengah-tengah kota Rom. Dan tiada siapa boleh menafikan tindakan baginda menindas orang-orang Nasrani sehingga mereka menggelar Nero Dajal. Begitu juga dengan tindakan baginda bertanding dalam Sukan Olimpik dan menang dalam banyak acara sehingga merosakkan reputasi temasya tersebut. Akhirnya, Nero tumbang gara-gara pemberontakan tentera diketuai oleh Galba dan membunuh diri.

4. DOMITIAN

Domitian merupakan putera bongsu pengasas Dinasti Flavian, Vespasian, individu bertanggungjawab mengembalikan semula keamanan dan kemakmuran empayar selepas ia berkecamuk gara-gara tempoh Empat Maharaja. Tidak seperti ayahanda baginda, Domitian kuat curiga hingga ke tahap paranoid dengan semua orang di sekelilingnya. Ini berkait rapat dengan pengalaman baginda yang hampir terbunuh semasa perang saudara yang tercetus semasa era Empat Maharaja. Walaupun disanjung oleh pihak tentera dan rakyat, hubungan baginda dengan senat tegang berikutan curiga dengan motif mereka. Buktinya, 12 bekas konsul dan dua sepupunya dihukum bunuh.

Dan selepas menaiki takhta, gaya pemerintahan Domitian menjadi lebih autokratik dengan mencampuri semua aspek pentadbiran hingga ke aspek yang paling remeh. Dan Domitian juga mahu diangkat sebagai dewa, satu tindakan yang dilihat mahu menonjolkan pretij baginda sebagai maharaja dan diambil terus dari taktik lama Caligula. Domitian juga tidak teragak-agak menghukum mana-mana individu yang menghasut masyarakat dengan hukuman mati atau buang negeri dan membunuh ketua paderi wanita Vesta dengan menanamnya hidup-hidup. Semua gambaran ini menunjukkan baginda seorang yang zalim menurut Suetonius dan Cassius Dio. Tetapi sejarawan moden menyifatkan di sebalik kekejaman Domitian, baginda seorang pentadbir yang cekap yang membawa kepada kemakmuran pada abad tersebut.

Domitian mangkat akibat dibunuh seorang kakitangan istana dan Dio menamakan isteri baginda, Domitia sebagai antara individu terlibat tetapi tiada bukti menunjukkan penglibatan beliau. Ini kerana sepanjang hayat dan kemangkatan Domitian, Domitia terus setia kepada baginda menafikan sekeras-kerasnya pembabitan beliau dalam pembunuhan tersebut.

5. COMMUDUS

Bagi peminat filem Rom, pasti anda tidak akan lupa lakonan Russell Crowe (A Beautiful Mind, Robin Hood) sebagai Maximus dan Joaquin Phoenix (Signs, Hotel Rwanda) sebagai Maharaja Commodus. Tetapi banyak fakta berkenaan Commodus yang dikeluarkan dari filem tersebut oleh Sir Ridley Scott atas alasan ianya terlalu grafik dan ngeri untuk dipaparkan. Walaupun babak baginda membunuh ayahanda baginda, Marcus Aurelius merupakan babak palsu yang dibuat untuk kesan dramatik, Commodus tidak seperti Aurelius dan empat lagi maharaja yang membentuk Lima Maharaja Baik menurut Niccolo Macchiavelli.

Commodus bertanggungjawab memufliskan perbendaharaan Rom dengan mengenakan caj tinggi setiap kali baginda bertarung di gelanggang gladiator dan mengurangkan nilai mata wang empayar tersebut. Commodus juga mempunyai hubungan buruk dengan senat dan sering mengancam untuk membunuh mereka. Dan baginda juga tidak teragak-agak mengkhianati rakan-rakannya sendiri sekiranya itu dapat mengurangkan kemarahan orang ramai terhadap baginda.

Dan ini mendorong kepada pelbagai plot untuk menggulingkan atau membunuh baginda. Tetapi kebanyakan rancangan tersebut gagal dan ramai anggota konspirasi dihukum bunuh. Commodus akhirnya mangkat dalam ruang mandi baginda sendiri apabila dicekik oleh seorang gladiator bernama Narcissus atas arahan isterinya, Marcia.

6. CARACALLA

Dalam kalangan maharaja Rom, tiada siapa dapat menandingi kezaliman Caracalla. Putera kepada Maharaja Septimius Severus, baginda dan saudaranya, Geta diangkat sebagai maharaja bersama selepas kemangkatan Severus. Tetapi hubungan kedua-duanya tegang dan jika ia dibenarkan berterusan, boleh membawa kepada perang saudara. Untuk mengelak senario itu berlaku, Caracalla membunuh saudaranya sendiri dan tidak teragak-agak membunuh penyokong saudaranya itu.

Caracalla juga dikenali kerana bertanggungjawab membina Rumah Mandi Caracalla, rumah mandi kedua terbesar di Rom dan bertanggungjawab memberi kerakyatan kepada semua orang bebas di seluruh empayar. Taktik pemberian kerakyatan ini dibuat bagi membolehkannya mengutip cukai bagi memenuhi keinginannya yang suka berbelanja boros. Dan akibat daripada sikap itu juga, perbendaharaan Rom mengalami defisit melampau berbanding zaman Severus. Dan akibatnya semasa kempen terhadap Empayar Parthia, tentera-tentera Rom yang tidak berpuas hati membunuh baginda dengan ketua Pengawal Praetor, Macrinus mengisytiharkan dirinya sebagai maharaja dengan sokongan tentera. Dan sehingga kini, gambaran Caracalla sebagai maharaja Rom yang paling zalim masih kekal dalam gambaran para sejarawan dari era Cassius Dio dan Herodian hingga sejarawan moden.

7. ELAGABALUS

Tempoh pemerintahan Macrinus tidak bertahan lama kerana baginda kemudiannya digulingkan oleh kerabat Severus, Elagabalus. Bagaimanapun, jika ada menjangkakan Elagabalus lebih baik berbanding Macrinus dan Caracalla, lupakanlah. Selepas menaiki takhta, Elagabalus mahukan warga Rom menyembah dewa Elah-Gabal jadi sebahagian daripada dewa-dewi Rom. Dan sebagai tanda komitmen baginda pada agama baru itu, Elagabalus turut bersunat.

Jika itu saja dirasakan pelik, Elagabalus bertindak lebih berani dengan berkahwin dengan ketua paderi wanita Vestal, Aquilia Severa atas alasan melalui perkahwinan ini, ia boleh menghasilkan anak-anak yang mempunyai ciri kedewaan. Tindakan baginda melanggar undang-undang Rom ketika itu dan Severa boleh dihukum dengan ditanam hidup-hidup. Menambah pening kepala kerabatnya seperti nenda baginda, Julia Maesa, Pengawal Praetor dan senat, Elagabalus berkahwin sebanyak lima kali tetapi lebih cenderung kepada lelaki dan tidak segan-silu melacurkan dirinya dalam kawasan istana. Dan kalau ikut konsep seksual hari ini, baginda boleh dianggap sebagai transeksual.

Tidak hairanlah selepas beberapa tahun memerintah, Elagabalus dibunuh oleh Pengawal Praetor atas arahan nenda baginda, Julia Maesa. Dan sebagai pengganti, sepupu baginda, Severus Alexander diangkat sebagai maharaja baru menggantikan baginda.

8. DIOCLETIAN

Tidak adil untuk meletakkan Diocletian dalam senarai ini kerana boleh dikatakan pada zaman baginda inilah, Rom kembali makmur dan stabil. Dan baginda turut bertanggungjawab memperkenalkan sistem tetrarki dengan tujuan dapat mentadbir empayar dengan lebih berkesan. Tetapi Diocletian tersenarai dalam senarai ini kerana kekejaman baginda terhadap orang-orang Nasrani dan semua ini berkait semula dengan keperibadian baginda. Diocletian merupakan seorang yang konservatif dan amat berpegang teguh kepada agama tradisi Rom. Dan baginda melihat orang-orang Nasrani ini sebagai ancaman kepada semua nilai yang diamalkan baginda.

Pada awal abad ketiga Masihi, baginda melancarkan kempen pembersihan orang-orang Nasrani di mana ramai ditahan, bangunan gereja dibakar dan semua dokumen berkait dengan agama Kristian dihapuskan. Walau bagaimanapun, kempen tersebut gagal mencapai objektifnya kerana mereka yang terselamat makin kuat akidahnya tatkala ditekan oleh Diocletian. Selepas pemerintahan Constantine, baginda memansuhkan semua dasar menindas Diocletian. Bagi penganut Nasrani pula, kebencian mereka terhadap Diocletian amat hebat di mana baginda dianggap permulaan kepada peristiwa hari kiamat. Sementara dalam mitos rakyat Serbia, Diocletian dianggap Dukjan (Musuh Tuhan). Baginda mangkat pada 312 Masihi dengan membunuh diri akibat penyakit dan murung dengan keadaan empayar yang ditinggalkan.

SUMBER


Tragedi Rusuhan Perkauman Di Pekan Rosewood

Sekitar tahun 1855, sebuah pekan baru dibangunkan di Daerah Levy, Florida. Pekan ini diberi nama Rosewood, bersempena pokok aras merah (red cedar) yang banyak tumbuh di situ. Pokok ini memang mahal, justeru ia menjadi sumber pendapatan buat penduduk.

Tambahan, Florida Railroad ketika itu baru sahaja membina sebuah stesen kecil bagi tujuan logistik. Jadi, kayu-kayan dari Rosewood boleh diangkut ke kilang pensil di Cedar Key (berjarak 14 km) – bersama beberapa barang lain seperti turpentin, sitrus, sayuran, dan kapas. Kilang itu bahkan menjadi punca rezeki bagi sebilangan penduduk Rosewood.

Walaupun pada amnya segregasi masih berlaku – persis tempat-tempat lain di Amerika Syarikat pada awal kurun ke-20 – komuniti berkulit hitam dan putih di Rosewood relatifnya masih hidup dengan makmur.

Mereka memiliki tiga buah gereja, sebuah sekolah, sebuah pejabat pos, sebuah kilang turpentin dan tebu, sebuah pasukan besbol (Rosewood Stars), dan dua buah kedai serbaneka. Belasan rumahnya juga adalah dua tingkat. Menukil salah seorang penduduknya, “Rumah-rumah di Rosewood semuanya bercat. Dan di mana-mana jalan pun ada bunga ros. Memang indah.”

Cuma, itulah. Sejarah sentiasa mengajar yang keindahan tidak akan berkekalan. Menjelang 1890-an, keadaan di Rosewood kian merudum. Kerisauan paling utama adalah berkait bekalan kayu. Ia mulai habis. Kilang pensil lantas ditutup. Ramai kehilangan kerja.

Ekoran itu, rata-rata penduduk berkulit putih pun berpindah. Antaranya ke Sumner (berjarak  1.6 km) yang memiliki kilang papan (Cummer & Sons). Rosewood lantas didominasi oleh populasi berkulit hitam. Semenjak itu, krisis demi krisis kaum mula timbul.

Pada penghujung 1922 misalnya, seorang guru sekolah berkulit putih mati dibunμh. Sekitar masa yang sama juga ada sebuah perhimpunan Ku Klux Klan diadakan di Gainesville (berjarak sekitar 78 km). Semua ini mendorong kepada ketegangan yang akhirnya meledak secara tuntas pada awal Januari 1923 di Sumner.

Ia bermula pada pagi tahun baru, di rumah pasangan James dan Fannie Taylor. Pagi itu, James keluar bekerja ke kilang seperti biasa. Isterinya pula duduk di rumah, bersama orang gaji yang menguruskan apa-apa yang perlu.

Sekilas, suara jeritan kedengaran. Jiran di kiri-kanan pun tergamit untuk datang jenguk. Dilihat wajah Fannie lebam teruk. Katanya, dia ditumbuk oleh seorang lelaki berkulit hitam yang tak dikenali. Masing-masing pun pantas saja percaya.

Walaupun sebenarnya, ia agak pelik. Sebab pekan Sumner dan Rosewood bukanlah besar mana. Jumlah penduduk jika kedua-duanya dicampurkan baru seramai 638 orang (344 berkulit hitam dan 394 berkulit putih). Jadi, hampir semua mengenali nama dan wajah satu sama lain.

Lagipun menurut pembantu rumah Fannie sendiri (bernama Sarah Carrier), tiada lelaki berkulit hitam yang singgah pada hari itu. Yang ada cuma seorang lelaki berkulit putih – dipercayai kekasih sulitnya. Tetapi lumrah ketika itu, kenyataan dari orang seperti Sarah (dia berkulit hitam) cenderung dikesampingkan.

Lantas, khabar pun meniti dari bibir ke bibir. Sampailah muncul satu nama sebagai suspek, iaitu Jesse Hunter. Jesse ialah banduan berkulit hitam yang terlepas dari penjara. Justeru, ramai yang mengesyakinya.

Hinggakan sherrif Robert Walker sendiri bersetuju untuk bentuk sekumpulan sukarelawan bagi menyiasat perkara ini. Salah seorang yang dilantik ialah James, suami Sarah. Untuk menjejaki Jesse, mereka pinjam beberapa ekor anjing bloodhound dari penjara.

Berdasarkan cakap-cakap yang didengar, Jesse konon bersembunyi di rumah Sam Carter – seorang tukang besi. Semua memang kenal siapa Sam dan di mana rumahnya. Jadi, mereka pun menuju ke situ.

Pintunya dirempuh. Sam dijerkah. Lantaran tiada pengakuan, dia lantas didera – dipukul lalu diheret keluar. Badannya kemudian digantung di sebatang pokok, setelah ditembak mati. Dengan demikian, bermulalah episod tragedi.

Khabar angin lantas tersebar. Kononnya, orang berkulit hitam melawan ‘polis lantikan sheriff’ sampai kekerasan perlu digunakan. Jadi, makin ramai ikut memberi bantuan – yang sebenarnya, ikut membuat rμsuhan. Keadaan jadi tidak terkawal terutama pada malam 4 Januari.

Saat itu, penduduk Rosewood memang ketakutan habis. Mereka berkumpul ramai-ramai dalam rumah. Dan perμsuh mengesyaki Jesse berada di salah sebuah rumah tersebut. Rumah paling disasarkan ialah rumah Sarah, orang gaji Fannie.

Ikutkan, rumah itu memang menjadi rumah perlindungan. Tetapi bukan untuk Jesse. Sebaliknya untuk kira-kira 25 orang kanak-kanak. Ini kerana rumah Sarah terletak berhampiran dengan paya, justeru sesuai untuk melarikan diri jika terjadi apa-apa.

Sebaik tiba di sana, dua orang perμsuh – Henry Andrews dan Poly Wilkerson – menendang jatuh pintu. Kedua-duanya lantas ditembak mati oleh Sylvester, anak Sarah. Ekoran itu, adegan tembak-menembak pun berlaku antara Sylvester dan 20-30 orang perμsuh. Dia dan ibunya terbμnuh di situ. Kanak-kanak yang bersembunyi mujur sempat melarikan diri ke paya.

Kejadian di rumah Sarah ini memarakkan lagi rμsuhan. Kira-kira 200 orang dari pekan lain sertai penduduk Sumner pada keesokan hari (5 Januari). Gereja dan rumah dibakar. Mana-mana yang terserempak habis ditembak. Antaranya Lexie Gordon yang menerima tembakan di kepala ketika rumahnya terbakar.

Keesokan pagi, keadaan sedikit reda. Bantuan pun mula tiba. Ia dihulurkan oleh dua beradik Bryce – John dan William Bryce. Dengan kerjasama sheriff, mereka memandu keretapi ke Rosewood dan membantu penduduk untuk keluar dari pekan itu. Ada yang lari ke Gainesville, ada yang lari lebih jauh ke utara. Apa yang pasti, Rosewood ditinggalkan sepenuhnya.

Saat itu, gabenor Florida memang ingin hantar National Guard bagi meleraikan keadaan. Tetapi tawaran itu ditolak oleh sheriff lantaran percaya yang ia masih terkawal. Hakikatnya adalah sebaliknya. Perμsuh kembali semula pada 7 Januari untuk memusnahkan apa-apa yang masih berbaki.

Sehingga kini, laporan rasmi merakamkan 8 kematian – enam individu berkulit hitam dan dua berkulit putih. Namun angka sebenar mungkin lebih tinggi. Bangunan yang masih berdiri pun hanya tinggal dua sahaja – sebuah rumah dan sebuah kedai serbaneka. Kedua-duanya milik John Wright, penduduk Rosewood yang selamat kerana dia berkulit putih. Itu pun mujur perμsuh tidak tahu yang dia sembunyikan ramai penduduk. Kalau tidak, mungkin ia pun turut musnah.

Insiden tersebut kemudian dibawa ke mahkamah pada 12 Februari. Menerusi kenyataan yang diambil dari 25 orang lelaki berkulit putih dan 8 orang berkulit hitam, mahkamah memutuskan tiada bukti untuk sabitkan hukuman.

Sekali gus, tiada pembelaan dan pampasan diberikan. Kesemua mangsa memulakan kehidupan baru di tempat baru, bersama trauma yang terus-menerus memburu. Hatta ketika tiada siapa mengingati kejadian itu.

Kejadian ini hanya digali kembali 60 tahun kemudian (1982), oleh seorang jurnalis bernama Gary Moore dari St. Petersburg Times. Itu pun secara tidak sengaja. Ketika berborak dengan penduduk tempatan, ada yang berkata kepadanya, “Kami tahu kenapa kamu datang ke sini. Kamu mahu kami buka mulut fasal rμsuhan itu kan?”

Moore yang tidak tahu-menahu, terus sahaja bertanya lanjut. Laporan demi laporan akhbar turut dikeluarkan. Sampaikan pada 1993, Lembaga Perwakilan Florida menubuhkan satu jawatankuasa khas untuk memeriksa perkara tersebut.

Ini kemudian membawa kepada pemberian pampasan bernilai $2.1 juta, yang diagihkan kepada sembilan orang mangsa. Itu tidak termasuk biasiswa pendidikan bernilai $6,100 yang sehingga hari ini telah memanfaatkan 290 orang penerima dalam kalangan keluarga mangsa tragedi Rosewood.

RUJUKAN:

Banks, Adelle M. (2020, 25 December). Reparations after Rosewood Massacre a model, descendants say. Tampa Bay Times.

Goodloe, Trevor. (2008, 23 March). Rosewood Massacre. Black Past.

History. (2021, 20 April). Rosewood Massacre.

Lakshmi, Shenbaga. (2021, 20 September). The Tragic Black Massacre Our History Books Don’t Talk About. History of Yesterday.


Dari Sebuah Kerajaan Dayak Akhirnya Menjadi Kabupaten Sekadau

NAMANYA tidaklah se-gah Kerajaan Kutai yang menjadi sumber rujukan ketamadunan masyarakat Dayak di Borneo kerana ia merupakan kerajaan kuno terawal yang diasaskan oleh mereka suatu waktu dahulu. Manakala kewujudan satu kerajaan yang diberikan nama Kerajaan Sekadau yang diasaskan oleh suku Dayak Mualang pula adalah sekitar awal abad ke 16 Masihi iaitu lokasinya terletak di Kabupaten Sekadau, Provinsi Kalimantan Barat, Borneo.

Bermulanya cerita mengenai kewujudan Kerajaan Sekadau adalah suatu waktu dahulu pernah ada satu rombongan yang diketuai oleh Dara Nante dan Singa Patih Barbai di Borneo.  Pada waktu itu rombongan tersebut sedang di dalam pencarian satu tanah suci masyarakat Dayak yang dinamakan Tampung Juah.  Dipercayai di Tampung Juah inilah kebanyakan daripada masyarakat Dayak yang bertaburan di Borneo berasal.  Dan dinyatakan salah seorang daripada ahli rombongan tersebut yang diketuai oleh Patih Bangi telah berpecah dari rombongan asalnya lantas membuka satu kawasan baru yang dinamakan Sekadau dan mendirikan kerajaannya sendiri.

Berdasarkan kepada penceritaan masyarakat setempat yang ada sekarang amat mempercayai bahawa wilayah Sekadau yang dikenali sekarang di Kalimantan Barat dibuka oleh Patih Bangi dan pengikutnya.  Dan menurut mereka terdapat dua versi penceritaan bagaimana Sekadau itu mendapat namanya. Jika kita menggodek dokumen sejarah lama ada menyatakan bahawa Sekadau itu mendapat nama dari sejenis pohon yang tumbuh meliar di sungai. Masyarakat tempatan menggelar pohon tersebut sebagai Batang Adau. Dek kerana lidah penutur masyarakat tempatan pada waktu itu daripada Batang Adau lama-lama ianya dikenali dengan nama Sekadau.

Untuk versi kedua bagaimana Sekadau mendapat nama adalah merujuk kepada satu cerita lagenda yang menjadi sastera lisan suku Dayak Mualang yang mana ianya ada kena mengena dengan tabiat Patih Bangi dan rombongannya tatkala menemui satu kawasan baru yang subur dan baik untuk dibuka sebagai satu penempatan kekal.  Dan setiap kali mereka menemuinya kawasan yang sesuai maka secara beramai-ramai mereka akan melaungkan satu perkataan iaitu “Baru Adau” yang bermaksud baru melihat di dalam bahasa standard.  Akhirnya kerana sering diulang-ulang sebutan dan pengaruh lidah penutur pada waktu itu dari “Baru Adau” menjadi “Sekadau”.

Kerajaan Sekadau Dibawah Pengaruh Hindu

Tiada bezanya cerita sejarah Kerajaan Sekadau dengan mana-mana kerajaan kuno yang pernah wujud di Borneo suatu waktu dahulu.  Ini kerana di awal penubuhannya sudah tentu mempunyai pengaruh Hindu di dalam sistem pemerintahannya dan begitulah juga Kerajaan Sekadau yang diasaskan oleh Patih Bangi yang meneruskan perjalanan ke hulu Sungai Kapuas sehingga membuka satu penempatan Dayak Mualang yang akhirnya mampu membina ketamadunan dengan sistem kerajaan yang unik.

Pengaruh keperibadian Patih Bangi yang digambarkan sebagai seorang jejaka tegap, tangkas bermain senjata serta tegas di dalam menentukan halatuju kerajaannya menyaksikan kerajaan dayak mualang ini amat digeruni oleh banyak kerajaan kuno yang pernah wujud di Borneo pada waktu itu.  Ketangkasannya mengetuai perang-perang perluasan wilayah atau perang kayau serta kecekapan dirinya bertingkah dengan senjata menjadi satu ingauan ngeri bagi ramai pahlawan dayak dari penempatan yang lain. Dari hanya sebuah desa akhirnya Sekadau telah mula melebarkan sayap perluasan wilayahnya sehingga mampu berdiri menjadi sebuah kerajaan dayak yang kuat pada masa itu.

Tatkala Patih Bangi meninggal dunia yang mana diceritakan kematiannya penuh tragis iaitu termakan racun oleh musuh di dalam selimut di dalam kerajaannya sendiri menyaksikan puteranya yang bernama Cuat dinaikkan menjadi pemerintah Sekadau.  Beliau memerintah dari tahun 1530 hingga 1550 yang kemudiannya diwarisi kepada Nang Manlang (1550-1570) dan seterusnya kepada Nang Lukis dari tahun 1570 sehingga ke tahun 1600 masihi.

Sekitar tahun 1600 Masihi, Kerajaan Sekadau diketuai oleh putera Nang Lukis yang bernama Abang Budang.  Pada waktu itu dikatakan sudah ada bibit-bibit perpecahan di dalam Kerajaan Sekadau atas banyak hal lebih-lebih lagi perebutan kuasa antara keluarga pemerintahnya.  Abang Budang tidaklah se gah pemerintah sebelumnya yang mampu meluaskan kuasa Sekadau kerana banyak usahanya tertumpu di dalam negeri lebih-lebih lagi memantapkan lagi keamanan dan politik keluarganya sendiri.

Kerajaan Sekadau Sebagai Kerajaan Islam

Kegemilangan Kerajaan Sekadau sebagai sebuah kerajaan yang gah dan makmur adalah ketika ia dibawah pemerintahan Pangeran Engkong.  Dan dinyatakan pada ketika itu sinar Islam sedang menyelinap di seluruh pelusuk bumi Borneo maka tidak terkecuali ke atas kerajaan ini apabila rajanya, Pangeran Engkong turut memeluk Islam.  Walaupun sudah mengamalkan ajaran-ajaran Islam di dalam sistem pemerintahannya dikatakan Kerajaan Sekadau tetap menghormati apa jua agama yang diamalkan oleh rakyatnya.  Malah mereka bebas untuk menjalankan upacara ritual mereka mengikut anutan kaharingan dan sebagainya.  Dek kerana adanya pemuafakatan ini maka Kerajaan Sekadau begitu makmur dan sentosa dengan bertunjangkan rakyatnya dari pelbagai bangsa dan agama.

Diceritakan Pangeran Engkong ini dikurniakan dengan 3 orang putera dan seharusnya putera sulungnya iaitu Pangeran Agong yang layak untuk mewarisi raja Sekadau namun begitu sejak dari awal lagi Pangeran Engkong mengetahui bahawa putera keduanya iaitu Pangeran Kadar lebih bijak untuk memerintah Kerajaan Sekadau. Apabila ayahandanya Pangeran Engkong meninggal dunia yang ditabalkan menjadi Raja Sekadau adalah Pangeran Kadar dan ini menyebabkan Pangeran Agong merajuk membawa diri sehingga ke Lawang Kuwari. Di Lawang Kuwari dikatakan Pangeran Agong hidup sendiri dengan masyarakat pribumi yang lain.

Sebaliknya putera yang bongsu iaitu Pangeran Senarong telah diamanahkan oleh Pangeran Kadar untuk menjadi penguasa di wilayah Belitang iaitu salah satu tanah jajahan Kerajaan Sekadau pada ketika itu. Dan adik yang bongsu ini merupakan seorang adinda yang taat kepada kakandanya dengan lebih menumpukan kemajuan wilayah Belitang yang agak mundur ketika itu menjadi antara daerah yang paling banyak perhasilan uftinya bagi Kerajaan Sekadau suatu waktu dahulu.

Perginya Pangeran Kadar menyahut seruan ilahi telah membenarkan Kerajaan Sekadau mempunyai seorang raja yang baru iaitu anakanda Pangeran Kadar sendiri yang bernama Pangeran Suma. Diceritakan Pangeran Suma ini adalah seorang yang pandai ilmu agama Islam kerana sejak di zaman remaja lagi telah dihantar untuk mempelajari selok belok agama Islam di Kerajaan Mempawah. Apabila beliau memerintah beliau telah memindahkan lokasi Kerajaan Sekadau ke Sungai Bara dan disanalah beliau telah mendirikan Masjid Sekadau yang menjadi simbol keutuhan agama Islam di bumi Sekadau suatu waktu dahulu.

Raja Sekadau, “Raja Boneka” Koloni Belanda

Di ketika pemerintahan Pangeran Suma ini syiar Islam di bumi Sekadau telah banyak memakmurkan Kerajaan Sekadau dan sekitarnya. Pada ketika inilah Belanda yang pada asalnya datang ke Sekadau untuk berniaga akhirnya mencampuri urusan pemerintahan Kerajaan Sekadau. Apabila Abang Tondong yakni anakanda Pangeran Suma naik takhta dengan gelaran Sultan Anum sudah ada suara-suara sumbang daripada pemerintahan Belanda di Sekadau pada masa itu.

Dan ia semakin rumit apabila Abang Ipong dinaikkan menjadi raja Sekadau akibat campurtangan daripada Belanda walaupun Abang Ipong bukanlah berasal dari susur galor raja Sekadau. Ini kerana putera mahkota iaitu Abang Usman masih kecil. Abang Usman adalah putera hasil perkahwinan Pangeran Suma dengan seorang puteri ketua adat suku Dayak Sekadau yang amat dihormati. Kerana tidak mahu anakandanya yang masih kecil diapa-apakan maka dibawanya Abang Usman kembali ke kampungnya di Nanga Taman hidup seperti rakyat biasa.

Sementara raja Sekadau berikutnya adalah Gusti Mekah yang menggelar dirinya Panembahan Gusti Mekah Kesuma Negara. Kerana Gusti Mekah ini mempunyai salsilah sebenar raja Sekadau maka beliau tidak begitu menyukai campurtangan Belanda di dalam sistem pemerintahan Kerajaan Sekadau. Maka apabila anakandanya Panembahan Gusti Ahmad Sri Negara naik takhta ianya tidak diterima oleh Belanda. Pada ketika itulah Belanda telah memainkan taktik kotor dengan menangkap kesemua kaum keluarga Panembahan Gusti Mekah tidak kira lelaki dan perempuan, tua ataupun muda dan mereka kesemuanya diasingkan ke Malang, Jawa Timur atas tuduhan menghasut para pembesar dan rakyat Sekadau melawan Belanda di Sekadau.

Sebagai raja boneka Belanda, diangkat pula Panembahan Haji Gusti Abdullah yang bergelar Pangeran Mangku. Namun begitu ketika itu ianya bukan bercorak raja lagi di dalam sistem pemerintahannya sebaliknya ianya dituruntaraf oleh Belanda sebagai Penguasa Sekadau sahaja. Kemudian diangkat pula Panembahan Gusti Akhmad dan seterusnya Gusti Hamid. Kesemua mereka ini hanyalah “raja boneka” Belanda tanpa ada apa-apa kuasa pun terhadap Sekadau pada masa itu.

Raja Sekadau Dihukum Pancung

Di ketika Perang Dunia kedua meletus, Kerajaan Sekadau pada masa itu diperintah oleh Gusti Kelip.  Semangat nasionalisme Gusti Kelip begitu tebal seperti juga pemerintah kerajaan-kerajaan di bumi Borneo pada masa itu.  Biarpun di dalam jumlah askar yang sedikit tidak sekalipun Gusti Kelip gentar dengan tentera-tentera Jepun yang ramai.  Satu komplot perang gerila telah diusahakan oleh Gusti Kelip dengan didokongi oleh beberapa orang pembesar serta rakyat jelata yang menyokongnya.

Namun akibat daripada pelan perang gerila itu sudah dibocorkan oleh orang dalaman istana Sekadau akhirnya Jepun tanpa menunggu lama telah menghantar segerombolan askar ke istana Sekadau lantas membawa Gusti Kelip dan mereka yang mendokonginya ke satu tempat rahsia.  Mereka ditangkap dan akhirnya dihukum pancung oleh pemerintahan Jepun tanpa bicara dan pusara pun tidak bertanda.

Jepun yang cuba memainkan peranannya di Sekadau telah mengangkat Gusti Adnan iaitu seorang pembesar Kerajaan Sekadau sebagai Raja Sekadau. Gusti Adnan bukanlah orang asal Sekadau sebaliknya beliau adalah rakyat di wilayah Belitang yang dikuasai oleh Gusti Kolen. Setelah Jepun menyerah kalah, Sekadau kekal diperintah oleh Gusti Adnan dengan dibantu oleh Gusti Kolen sebagai

Kerajaan Sekadau Dibubarkan

Di ketika banyak kerajaan-kerajaan di Kalimantan, Borneo yang dimansuhkan sistem pemerintahan berajanya pada awal tahun 1949 kerana di ketika itu bagi membenarkan sebuah republik yang bernama Republik Indonesia ditubuhkan, Kerajaan Sekadau masih lagi utuh sebagai sebuah kerajaan bercorak raja. Sehinggalah pada awal Jun 1952, barulah Kerajaan Sekadau dibubarkan dan kekal sebagai sebuah wilayah Republik Indonesia yang dinamakan Kabupaten Sekadau, Kalimantan Barat sehinggalah sekarang.

#KamekSayangSarawakBah!

Rujukan:


Pertempuran Talas: Abbasiyyah VS China Dinasti Tang

Tidak ramai yang pernah mendengar tentang Pertempuran Sungai Talas. Namun, pertempuran di antara bala tentera Tang-China dan Abbasiyah-Arab ini memberikan kesan susulan yang sangat penting, tidak hanya pada Cina dan Asia Tengah, tetapi juga pada seluruh dunia.

Asia pada abad ke-8 menyaksikan berlakunya perubahan kuasa yang silih-berganti. Pep3rangan yang bertujuan untuk mendominasi perdagangan, kuasa politik dan hegemoni keagamaan turut menjadi kelaziman. Era ini dipenuhi dengan pep3rangan, persekutuan, pertalaman dua muka dan pengkhianatan.

Pada waktu itu, tidak ada seorang pun menjangka bahawa sebuah pertempuran yang berlangsung di tebing Sungai Talas di wilayah Kyrgyzstan moden, bakal menghentikan kemaraan Arab dan Cina di Asia Tengah sekaligus mengukuhkan hubungan di antara penganut ajaran Buddha/Confucius dengan Muslim di Asia.

Tiada siapa menjangka bahawa pertempuran tersebut bakal menjadi instrumen yang memindahkan sebuah ciptaan penting dari Cina ke dunia barat – iaitu teknologi penghasilan kertas, sebuah teknologi yang bakal mengubah sejarah dunia buat selama-lamanya.

LATAR BELAKANG PERTEMPURAN

Buat beberapa tempoh waktu, Empayar Tang (618-906) dan pemerintahan Cina yang lalu telah meluaskan pengaruh mereka di Asia Tengah. Dalam kebanyakan situasi, mereka menggunakan ‘kuasa pengaruh’ dengan mengadakan persepakatan-persepakatan dagangan dan permeteraian hubungan wilayah-lindungan. Jarang sekali kaedah kekerasan dan penaklukan ketenteraan digunakan oleh Cina untuk menguasai Asia Tengah.

Namun, penghalang paling mencabar yang dihadapi oleh Dinasti Tang sejak tahun 640M sehingga tahun-tahun berikutnya ialah Empayar Tibet yang diasaskan oleh Songstan Gampo. Kekuasaan ke atas wilayah-wilayah yang kini dikenali sebagai Xinjiang, Cina Barat dan wilayah-wilayah sekitar sentiasa bertukar-tukar tangan antara Cina dan Tibet sepanjang abad ke-7 dan 8 Masihi. Selain itu, Cina turut menghadapi cabaran daripada Turki-Uighur di barat laut, Indo-Eropah Turfan dan puak Lao-Thai di sempadan selatan.

KEBANGKITAN BANGSA ARAB

Semasa Tang sedang disibukkan dengan seteru-seteru tersebut, sebuah kuasa besar baharu muncul di Asia Tengah.

Nabi Muhammad wafat pada tahun 632M dan umat Islam di bawah pemerintahan Dinasti Umayyah (661-750M) kemudiannya menguasai wilayah-wilayah  yang begitu luas – dari Sepanyol dan Portugal di barat, merentas Afrika Utara dan Timur Tengah, sampailah ke kota-kota oasis di Merv, Tashkent dan Samarkand di timur. Penaklukan yang dilakukan oleh bangsa Arab ini berlangsung dengan begitu pantas.

Pengaruh dan kepentingan yang dimiliki oleh Cina di Asia Tengah boleh dijejak seawal tahun 97SM, iaitu semasa panglima Dinasti Han yang bernama Ban Chao memimpin sebuah pasukan tentera seramai 70 000 orang untuk mara sehingga ke Merv (di wilayah Turkmenistan moden) dalam usaha mengejar kumpulan perompak yang sering mengganggu kafilah-kafilah yang melalui Laluan Sutera.

Cina juga telah lama menjalinkan hubungan perdagangan dengan Empayar Sassanid di Parsi, atau yang lebih awal, Parthian. Malahan, Parsi dan Cina pernah bekerjasama dalam menundukkan kebangkitan kuasa Turki. Tambahan lagi, Cina turut mempunyai sejarah yang agak lama dengan Empayar Sogdian yang berpusat di Uzbekistan moden.

FASAL AWAL KONFLIK CINA-ARAB

Perluasan kuasa yang dilakukan dengan begitu pantas oleh bangsa Arab tidak dapat tidak pada akhirnya pasti akan bertembung dengan pengaruh-pengaruh Cina yang telah bertapak di Asia Tengah.

Pada tahun 651M, Dinasti Umayyah menakluk ibu kota Sassanid di Merv dan membvnuh maharajanya, Yazdegerd III. Melalui pangkalan yang baru ditakluki itu, mereka meneruskan penaklukan ke Bukhara, Lembah Ferghana dan wilayah-wilayah sejauh Kashgar (di sempadan moden Cina-Kyrgyz).

Berita kemangkatan Yazdegard kemudiannya dibawa ke ibu kota Cina di Chang’an (Xian) oleh puteranya sendiri, iaitu Firuz yang melarikan diri ke Cina setelah tumbangnya kota Merv. Firuz kemudian menjadi panglima kepada salah sebuah pasukan tentera Cina dan kemudian dilantik sebagai gabenor kepada sebuah daerah yang berpusat di wilayah moden Zaranj, Afghanistan.

Pada tahun 715M pula, buat pertama kalinya berlaku pertembungan ketenteraan di antara Arab dengan Cina di Lembah Ferghana. Pihak Arab dan Tibet bertindak menurunkan Raja Ikhshid dari takhtanya lalu menaikkan seorang lelaki bernama Alutar. Ikhshid kemudian meminta Cina untuk campur tangan bagi pihaknya. Maka, Tang pun menghantar sepasukan tentera yang memiliki kekuatan seramai 10 000 orang untuk menggulingkan Alutar dan menaikkan semula Ikhshid.

Dua tahun kemudian, sebuah pasukan tentera Arab-Tibet melakukan pengepungan ke atas dua buah kota di daerah Aksu (Xinjiang moden). Sebagai tindak-balas, Cina menghantar sebuah pasukan yang terdiri dari tentera-tentera upahan Qarluq. Pasukan tentera upahan tersebut berjaya menewaskan kekuatan Arab-Tibet dan menamatkan pengepungan.

Setelah itu pada tahun 750M, Kekhalifahan Umayyah tumbang dan digantikan oleh Dinasti Abbasiyah yang bersifat lebih agresif.

KEKHALIFAHAN ABBASIYAH

Menerusi ibu kota pertama mereka di Harran, Turki, Kekhalifahan Abbasiyah memulakan kempen bagi memperkukuhkan kuasa mereka ke atas empayar bangsa Arab yang ditinggalkan oleh Dinasti Umayyah. Antara wilayah yang menjadi tumpuan adalah sempadan timur – Lembah Ferghana dan wilayah-wilayah di sebaliknya.

Kekuatan Arab di timur Asia Tengah dan sekutu-sekutu Tibet dan Uighur dipimpin oleh seorang ahli taktikal p3rang yang hebat, bernama Panglima Ziyad bin Salih. Sementara itu, pasukan tentera di wilayah barat Cina pula diketuai oleh Gabenor-Panglima Kao Hsien-Chih (Go Seong-ji) yang merupakan seorang komander beretnik Korea. Pada masa itu, bukanlah suatu hal yang pelik untuk melihat pegawai-pegawai asing memimpin pasukan tentera Cina kerana bangsawan Cina ketika itu tidak gemar untuk menceburi bidang ketenteraan.

Pertempuran penentuan di Sungai Talas yang menjadi tajuk penulisan ini terlebih dahulu didahului oleh sebuah pertembungan di Ferghana.

Pada tahun 750M, berlaku persengketaan antara sempadan yang melibatkan raja Ferghana dengan pemerintah Chach. Raja Ferghana mengadukan permasalahan tersebut kepada pihak Cina yang kemudiannya menghantar Panglima Kao untuk membantu Ferghana.

Makanya, Panglima Kao pun mengepung Chach. Dalam situasi tersebut, beliau bermain helah dengan mengemukakan tawaran kepada raja Chachan untuk keluar dari ibu kota dengan selamat. Setelah raja Chachan keluar, beliau malah memungkiri janjinya dan memenggal raja tersebut. Sama seperti apa yang berlaku semasa kejatuhan Merv pada tahun 651M, putera raja Chachan kemudiannya meloloskan diri dan melaporkan insiden tersebut kepada gabenor Arab-Abbasiyah di Khorasan yang bernama Abu Muslim.

Abu Muslim kemudiannya menghimpunkan tentera di Merv dan berangkat untuk menyertai pasukan Panglima Ziyad bin Salih yang sudah pun berada jauh di timur. Pasukan Arab bertekad untuk memberikan pengajaran kepada Panglima Kao… dan menerapkan pengaruh Abbasiyah dengan lebih kukuh.

PERTEMPURAN SUNGAI TALAS

Pada bulan Julai 751M, pasukan tentera dari dua buah empayar besar itu saling berhadapan di Talas yang terletak berhampiran dengan sempadan moden Kyrgyz/Kazakh.

Catatan daripada Cina menyebutkan bahawa tentera Tang dalam pertempuran tersebut berjumlah 30 000 orang. Sementara itu, catatan Arab pula melebih-lebihkan angka tersebut sehingga mencecah 100 000 orang. Jumlah tentera Arab, Tibet dan Uighur tidak direkodkan, namun diyakini lebih ramai berbanding tentera Tang.

Sepanjang lima hari lamanya kedua belah pihak itu saling bertembung. Tatkala Qarluq Turki kemudiannya tiba untuk membantu pasukan Arab, pasukan tentera Tang pada akhirnya menemui jalan penamat.

Sumber-sumber daripada Cina mendakwa bahawa Qarluq pada mulanya berp3rang di pihak mereka dan berpaling tadah semasa pertempuran sedang berlangsung. Namun, catatan Arab menuliskan hal yang sebaliknya. Mereka mengisyaratkan bahawa Qarluq sememangnya menjalinkan persekutuan dengan Abbasiyah sejak konflik itu belum bermula lagi. Dakwaan daripada catatan Arab ini lebih munasabah memandangkan dalam pertempuran tersebut, Qarluq tiba-tiba sahaja melancarkan ser4ngan mengejut ke atas bahagian belakang pasukan Tang.

(Jika dakwaan daripada sumber Cina itu benar, maka bukankah Qarluq sepatutnya berada di tengah-tengah medan p3rang? Dan jika begitu keadaannya, bukankah ser4ngan mengejut tersebut kurang memberikan kesan memandangkan mereka sudah pun berada di sana sepanjang masa?)

Sebahagian penulisan moden daripada Cina berkenaan pertempuran ini masih menyelitkan perasaan marah terhadap pengkhianatan yang kononnya dilakukan oleh Qarluq itu.

Namun walau apapun keadaannya yang sebenar, ser4ngan Qarluq tersebut menandakan permulaan kepada pengakhiran bagi tentera pimpinan Kao Hsien-chih. Daripada puluhan ribu tentera yang dihantar oleh Tang ke medan p3rang, hanya sejumlah kecil sahaja berjaya selamat.

Kao Hsien-chih sendiri termasuk dalam salah seorang yang terselamat itu – namun beliau hanya dapat meneruskan kehidupan selama 5 tahun sebelum didakwa dan dihukum atas kesalahan berlaku korup. Selain ditimpa jumlah korban yang begitu tinggi, sejumlah besar tentera lain pula diberkas dan dibawa ke Samarkand (kini Uzbekistan) sebagai tawanan p3rang.

Keadaan ini boleh sahaja dimanfaatkan oleh Abbasiyah untuk meneruskan kemaraan ke Cina. Namun, laluan perbekalan yang perlu mereka tempuhi sudah pun terlalu jauh dan menghantar kekuatan tentera yang sebegitu besar untuk merentasi pergunungan Hindu-Kush dan wilayah bergurun di Cina barat berada di luar batas kemampuan mereka.

Walaupun Pertempuran Talas memperlihatkan kekalahan total buat Panglima Kao, pada hakikatnya keputusan pertempuran tersebut adalah seri secara taktikal buat kedua belah pihak. Mana tidaknya, kemaraan bangsa Arab ke timur habis terhenti. Empayar Tang pula terpaksa mengalihkan perhatiannya dari Asia Tengah untuk menumpukan kekuatan bagi menghadapi pemberontakan yang berlaku di sempadan utara dan selatan.

KESAN SUSULAN PERTEMPURAN TALAS

Dalam tempoh terdekat, Pertempuran Talas tidak menampakkan kesan yang begitu signifikan. Paling tidak pun, catatan daripada Cina menyebutkan pertempuran tersebut sebagai sebahagian dari bibit bermulanya kejatuhan Dinasti Tang.

Pada tahun yang sama, puak Khitan di Manchuria (Cina utara) menewaskan kekuatan imperial di wilayah tersebut. Lao-Thai di Yunnan moden pula memberontak di wilayah selatan. Meletusnya pemberontakan An Shi pada tahun 755-763M yang dilihat tidak hanya sekadar pemberontakan biasa tetapi sebuah pep3rangan saudara, telah mengakibatkan empayar Cina itu semakin melemah.

Menjelang tahun 763M, Tibet berjaya menawan ibu kota Chang’an (kini Xian). Dengan begitu banyak kehuru-haraan yang berlaku di wilayahnya sendiri, Dinasti Tang sejak tahun 751M kelihatan tidak mempunyai sebarang tekad mahupun kuasa untuk menaburkan pengaruhnya di Lembah Tarim.

Bagi pihak Arab pula, Pertempuran Talas tidak memberikan sebarang titik perubahan kepada mereka. Kebiasaannya, pihak yang memenangi sesebuah pertempuran dapat menempa pembaharuan dalam sejarah mereka. Namun dalam hal ini, mereka tidak mempunyai sebarang perkara yang dapat disebut-sebut sebagai kesan susulan yang signifikan daripada Pertempuran Talas.

Barry Hoberman menyebutkan bahawa sejarahwan Muslim abad ke-9 iaitu Imam al-Tabari (839-923) tidak pernah menyebutkan langsung tentang Pertempuran Sungai Talas.

Sehingga separuh millennia lamanya, barulah pertempuran tersebut mendapat perhatian sejarahwan Arab – iaitu di dalam penulisan Ibn al-Athir (1160-1233) dan al-Dzahabi (1274-1348).

Walau bagaimanapun, pada hakikatnya Pertempuran Talas melahirkan kesan-kesans susulan yang agak penting. Empayar Cina yang terus melemah kini tidak lagi memiliki kekuatan untuk campur tangan dalam pertarungan kuasa di Asia Tengah. Kesannya, pengaruh Abbasiyah-Arab pun dapat berkembang dengan luas.

Terdapat sebahagian ilmuwan yang mempersoalkan peranan Pertempuran Talas yang terlalu dilebih-lebihkan dalam dakwaan kononnya ia adalah punca utama Islamisasi di Asia Tengah. Memang benar bahawa puak Turkic dan Parsi di Asia Tengah tidak semuanya memeluk Islam dengan segera pada bulan Ogos 751M.

Namun, ketiadaan kuasa yang menghalang kehadiran Arab di wilayah itu membenarkan pengaruh Arab tersebar secara bertahap tetapi pasti di Asia Tengah. Dalam tempoh masa 250 tahun berikutnya, kebanyakan bekas penganut ajaran Buddha, Hindu, Zoroastrian, dan Kristian Nestorian di Asia Tengah memeluk agama Islam.

Lebih penting dari itu semua, dalam kalangan tawanan p3rang yang dibawa oleh Abbasiyah daripada Pertempuran Talas terdapat sejumlah artisan mahir Cina, termasuklah Tou Houan. Menerusi tangan mereka, dunia Arab terlebih dahulu dan kemudiannya dunia Eropah dapat mempelajari seni penghasilan kertas. (Pada masa itu, Arab menguasai Sepanyol dan Portugal, serta Afrika Utara, Timur Tengah dan seb.)agian besar Asia Tengah.)

Setelah itu, kilang-kilang pembuat kertas tumbuh dengan begitu pesat di Samarkand, Baghdad, Damsyik, Kaherah, Delhi … dan pada tahun 1120M pula, buat pertama kalinya kilang kertas dibina di Eropah – iaitu di Xativa, Sepanyol (kini Valencia). Menerusi kota-kota yang dikuasai oleh Arab itu, teknologi penghasilan kertas berkembang ke Itali, Jerman dan Eropah.

Dengan penemuan teknologi penghasilan kertas berserta teknologi percetakan ini, kemajuan dalam bidang sains, teologi, dan sejarah dapat dipicu di dunia Eropah pada Zaman Pertengahan, yang hanya berakhir dengan kemunculan Wabak Hitam pada tahun 1340an.

TERJEMAHAN:

Kallie Szczepanski. (13 Julai 2018). The Battle of Talas – A Little-Known Skirmish That Changed World History. ThoughtCo. https://www.thoughtco.com/the-battle-of-talas-195186


Tentera AS Pulangkan Kek Yang Mereka Curi 77 Tahun Lalu

Kek. Siapa tak suka kek? Manis lagi enak. Tetapi disebabkan hal ini juga, ia mengakibatkan seorang kanak-kanak perempuan Itali berusia 13 tahun kempunan merasa kek 77 tahun lepas. Ini selepas kek itu dicuri oleh sekumpulan tentera Amerika Syarikat yang tiba di Itali semasa Perang Dunia Kedua (WWII).

Semasa tempoh tersebut, si anak kecil bernama Meri Mion bakal menyambut hari lahirnya ke-13 di perkampungan San Pietro, Vicenza. Tetapi tempoh ini juga menyaksikan tentera AS yang mara ke utara Itali bertempur dengan tentera Jerman berhampiran perkampungan berkenaan.

Disebabkan pertempuran sengit antara kedua-dua belah pihak, ramai penduduk kampung termasuk keluarga Mion berlindung di loteng rumah mereka. Mereka hanya keluar pada keesokan harinya selepas pihak musuh dipaksa berundur dari San Pietro.

Bagi keluarga Mion, mereka hanya mampu memanjatkan kesyukuran tidak terhingga kepada Ilahi. Ini kerana pada malam sebelumnya, tentera Jerman melepaskan tembakan terhadap tentera Bersekutu berhampiran kediaman mereka – satu situasi yang boleh saja mengancam nyawa mereka. Dengan perginya pihak musuh pada pagi hari berikutnya, ia memberi kelegaan kepada mereka.

Sebagai cara meraikan ulang tahun kelahiran Mion, ibunya menghasilkan kek khas buat puteri kesayangannya itu. Kek itu diletakkan di tingkap sebagai cara untuk menyejukkannya sebelum dihidangkan. Tetapi malangnya, kek tersebut telah diambil dan dimakan oleh sekumpulan tentera AS yang kelaparan.

Pada awalnya, Mion merasa terkejut dan kecewa selepas melihat kek itu hilang. Tetapi sebaik mendapat tahu yang mengambilnya ialah tentera Bersekutu yang kelaparan, dia tidak lagi merasa sedih. Ini kerana selepas mengharungi apa yang disifatkan sebagai neraka pada hari sebelumnya, ia dianggap satu kesudahan yang baik buat mereka.

Sebagai cara menebus semula kesilapan mereka, sebuah kek krim strawberi besar yang dihias dengan telur-telur Easter mini dihadiahkan oleh garison tentera AS kepada Mion pada seminggu lepas. Upacara penyerahan hadiah ini dibuat oleh Sarjan Peter Wallis dan Kolonel Matthew Gomlak, komander garison AS di Itali di Giardini Salvi, Vicenza.

Ia turut disaksikan oleh tentera kedua-dua negara, pegawai-pegawai dan penduduk tempatan. Semasa penyerahan dibuat, nyanyian ‘Selamat Hari Lahir’ dalam Bahasa Itali dan Bahasa Inggeris dimainkan sebagai penghormatan kepada Mion.

Bila diminta mengulas kepentingan upacara ini, Kolonel Gomlak memberitahu ramai veteran AS yang pernah bertempur di situ tidak akan dapat melupakan kebaikan penduduk Vicenza terhadap mereka. Selepas berjaya mengusir tentera Jerman dari kawasan berkenaan, mereka dijamu dengan roti dan wain oleh penduduk sebagai menghargai jasa mereka. Pertempuran di Vicenza menyaksikan 19 orang tentera AS terbunuh.

Bagi Sarjan Wallis, ia merupakan sesuatu yang janggal dan aneh buat dirinya. Tetapi pada masa sama, ia sememangnya satu hari yang baik terutama selepas menyerahkan kek kepada Mion.

Dengan menerima kek yang dihadiahkan, maka ia mengubat apa yang berlaku 90 tahun lepas. Bagi Mion, dia mahu berkongsi kek berkenaan dengan orang tersayang dan menyifatkan sambutan hari lahir ke-90 sebagai sambutan yang tidak akan dapat dilupakan.

RUJUKAN

Giuffrida, A. (2022, 29 April).US army replaces cake it stole from Italian girl 77 years ago. The Guardian.

Associated Press. (2022, 29 April). US army replaces birthday cake stolen from Italian girl by WWII soldiers. Euronews.

BBC News. (2022, 30 April). US Army replaces cake it stole from Italian girl in 1945.


Bagaimana 5 Tamadun Purba Meneroka Angkasa Lepas?

Mengenai penerokaan angkasa, kita perlu sedar bahawa penerokaan itu tidak terhad dengan membawa manusia atau teknologi ke semesta angkasa. Kajian dan perbahasan yang membawa kita ke ruang angkasa juga adalah sebahagian usaha yang usah dipandang remeh.

Menariknya, kegiatan ini sudah giat dibahas dan dikaji sejak ribuan tahun yang lalu, lebih berumur dari saya dan anda yang sedang membaca. Kemajuan penerokaan ini pula, seiring perkembangan ilmu falak, astronomi dan astrologi pada ketika itu. Berikut saya kongsikan pengamalan dan perkembangan pengetahuan angkasa menerusi lima tamadun purba.

1.Tamadun Mesopotamia Purba

Kehendak Tuhan sering dikaitkan dengan tafsiran dari carta-carta bintang oleh masyarakat ini. Fenomena astronomi pula dikaitkan dengan mesej tertentu yang disampaikan oleh Tuhan. Disebabkan inilah, wujudnya bidang astrologi dalam tamadun ini.

Namun begitu, kegiatan ramalan telah lama diamalkan di Mesopotamia jauh sebelum terbentuknya bidang astrologi. Perkara ini diamalkan melalui aktiviti pengorbanan haiwan dan ramalan pula ditafsir dari isi perut haiwan tersebut.

Astrologi mula mendominasi kegiatan ramalan kerana mesej atau tanda-tandanya yang lebih jelas terhadap karakter dan masa hadapan sesebuah negara mahupun individu.  Lambang Zodiak dan penentuan karakter dan nasib jangka pendek mahupun panjang individu, merupakan konsep yang pertama kali diperkenalkan oleh Mesopotamia sebelum pengetahuan ini dikembangkan oleh Tamadun Mesir Purba dan Yunani Purba (Mark, 2022).

2.Tamadun Mesir Purba

Masyarakat tamadun ini merancang temasya, korban ritual keagamaan, perjalanan dan bahkan baik buruk kelahiran seseorang bayi mahupun penyakit, melalui pencerapan tingkah bintang di angkasa. Di samping itu, manfaat dari pencerapan bintang juga membolehkan mereka meramal kejadian banjir Sungai Nil dan perubahan musim melalui cuaca semasa (Smith, 2018).

3.Tamadun India Purba

Astronomi India Purba boleh dibahagikan kepada dua bahagian:

Pada era astronomi vedik, Rigveda dijadikan antara rujukan astronomi. Menurut Rigveda, alam semesta itu tiada batasan dan terdiri daripada Bumi, atmosfera dan langit. Lima planet utama-Utarid, Zuhrah, Marikh, Musytari dan Zuhal- dirujuk sebagai Tuhan dan merujuk nama Birhaspati sebagai Musytari dan Vena sebagai Zuhrah. Dalam Rigveda juga ada menyatakan mengenai buruj, seperti Great Bear, Little Bear, Canis Major, Canis Minor dan Argo Navis.

Pada era pasca-astronomi vedik, skop astronomi mula berkembang. Tidak tertumpu hanya dalam lingkungan matahari dan bulan, begitu juga dari tujuan asalnya yang menyediakan maklumat kepada sami vedik. Pengajian mengenai lima planet juga dikembangkan dan mula dikaji sebagai keperluan sains.

Vasistha-siddhanta merupakan penulisan astronomi terawal pada era ini. Penulisan itu membuat penambahbaikan dalam astronomi qamari-suria (luni-solar) selain menerangkan gerakan sinod planet yang memberikan formula empirik untuk mengetahui kedudukan planet Musytari dan Zuhal (Shukla, 1987).

4.Tamadun Cina Purba

Para maharaja masa lampau dari pelbagai dinasti akan melantik beberapa pegawai khas untuk mencerap bintang. Contohnya, Maharaja Yao melantik ahli astronomi seperti Xi dan He untuk penciptaan kalendar. Ada dua sebab mengapa pencerapan bintang dilakukan:

Gerhana matahari misalnya. Mereka percaya bahawa semasa gerhana berlaku, matahari dibaham oleh seekor anjing cakerawala, yang mana dianggap sebagai petanda bagi segala malapetaka. Maka, Maharaja dan masyarakat ingin tahu bilakah peristiwa itu akan berlaku.

Setiap dinasti mahukan kronologi astronomi dan menghasilkan kalendar.

Untuk penghasilan kalendar sahaja, masyarakat Cina Purba telah menghasilkan lebih 100 buah kalendar, yang mana setiap satunya merupakan versi yang ditambah baik dari sebelumnya. Dari ratusan kalendar itu, hanya lebih 50 kalendar sahaja yang secara rasmi digunakan. Mereka juga merekodkan pelbagai peristiwa cakeralawa seperti, gerhana bulan dan matahari, tompok matahari, komet, meteor, kejadian planet dan lain-lain (Fang, 2015).

5.Tamadun Yunani Purba

Algamest merupakan antara penulisan ahli astrologi terkemuka tamadun ini, iaitu Ptolemy. Beliau mendakwa bahawa Bumi merupakan pusat angkasa sementara matahari, bulan dan beberapa bintang dan lima planet- Utarid, Zuhrah, Marikh, Musytari dan Zuhal- kesemuanya mengelilingi Bumi.

Penulisan Ptolemy ini adalah pengaruh daripada pandangan Plato dalam bukunya, Timaeus. Hasil sentuhan Ptolemy ini, sebenarnya menyediakan asas terhadap perkembangan astronomi di masa Zaman Pembaharuan (Renaissance) Eropah dan penciptaan model angkasa seperti mana yang kita fahami hari ini (Mark, 2022).

Lima tamadun purba ini memanfaatkan pengetahuan alam semesta mereka dengan cara mereka tersendiri. Ada untuk persediaan awal menghadapi bencana dan ada juga digunakan untuk kebaikan hidupan seharian. Dengan “memandang” ke langit, masyarakat lampau mampu membangunkan ketamadunan mereka dengan pengetahuan mengenai angkasa. Suka saya akhiri penulisan ini dengan sebuah ayat dari Al-Quran buat renungan bersama. Surah Ali-Imran, ayat 191:

“Sesungguhnya pada penciptaan langit-langit dan juga bumi serta pertukaran malam kepada siang, nescaya terdapat padanya tanda-tanda kebesaran Allah bagi golongan ulul albab. Iaitu golongan yang sentiasa mengingati Allah dalam keadaan berdiri, duduk, serta berbaring dan mereka memikirkan kepada penciptaan langit-langit dan juga bumi lalu mengatakan ‘’Wahai Tuhan kami, tidaklah Kau menciptakan kesemuanya ini secara sia-sia, maha suci Kamu maka peliharalah kami dari azab api neraka’’.

Sejarah mengajarkan.

RUJUKAN:

Fang, Cheng. (2015). Past, Present and Future of Chinese Astronomy. Proceedings of the International Astronomical Union. 10. 19-29. 10.1017/S1743921314004621.

Mark, J. J. (2022, February 14). Greek Astronomy. World History Encyclopedia.

Mark, J. J. (2022, February 13). Mesopotamian Science and Technology. World History Encyclopedia.

Shukla, K. S. (1987). Main Characteristics and Achievements of Ancient Indian Astronomy in Historical Perspective. International Astronomical Union Colloquium, 91, 9–22.

Smith, K. N. (2018, November 22). Ancient Egypt Discovered Variable Stars A Thousand Years Before European Astronomers. Forbes.


Puak Sentinel: Terasing dan Terancam

Beberapa minggu lalu, dunia dikejutkan oleh berita kematian seorang mubaligh Kristian daripada Amerika Syarikat, John Allen Chau yang maut apabila beliau cuba memasuki Pulau Sentinel Utara untuk menyebarkan agama Kristian kepada penduduk pulau tersebut. Chau dipercayai dipanah setelah dibawa ke pulau berkenaan oleh sekumpulan nelayan yang diupahnya. Catatan diari Chau antaranya berbunyi “Lord, is this island Satan’s last stronghold where none have heard or even had the chance to hear your name?”

PUAK SENTINEL: KAUM PRIMITIF TERAKHIR DUNIA?

Pulau Sentinel Utara merupakan salah satu pulau kecil daripada Kepulauan Andaman yang mempunyai sekitar lebih 570 buah pulau. Kebanyakan daripada pulau-pulau ini terletak di bawah jajahan negara India, termasuk Pulau Sentinel Utara.

Adalah dipercayai bahawa puak Sentinel yang mendiami Pulau Sentinel Utara adalah keturunan daripada manusia yang berasal dari Afrika yang berhijrah ke Kepulauan Andaman sekitar 60 ribu tahun lalu. Faktor lokasi Pulau Sentinel Utara yang terpencil menyebabkan mereka terasing daripada dunia luar. Terdapat interaksi yang berlaku  tetapi ianya masih belum cukup untuk meyakinkan puak Sentinel untuk mengubah cara hidup mereka.

Tahap primitif puak Sentinel adalah dipercayai amat ketara, di mana dikatakan bahawa mereka masih belum mampu mencipta api. Jumlah mereka berkemungkinan tidak lebih daripada 50 orang.

Dikatakan bahawa penjajah British pernah cuba berinteraksi dengan puak Sentinel pada penghujung abad ke-19 tetapi ianya berakhir dengan kematian beberapa orang daripada puak tersebut. Pengalaman ini dipercayai menyebabkan puak Sentinel sangat agresif terhadap orang luar hinggakan mereka menyerang sesiapa saja yang dianggap ancaman, termasuk nelayan yang pernah memasuki kawasan Sentinel dan kelasi yang terdampar.

Menurut Survival International – sebuah badan yang berperanan melindungi puak-puak yang masih terpisah daripada modenisasi, puak Sentinel berisiko pupus sekiranya berinteraksi dengan dunia luar. Ini adalah kerana pengasingan ekstrem yang diamalkan mereka sejak sekian lama menyebabkan mereka mudah dijangkiti penyakit ekoran ketiadaan imunisasi seperti manusia lain. Kerajaan India juga telah melarang sesiapa daripada memasuki Pulau Sentinel Utara. Peristiwa pembunuhan John Allen Chau dikhuatiri bakal menarik lebih ramai orang untuk mendekati pulau tersebut meskipun dengan larangan yang telah dikenakan.

PUAK JARAWA DAN KEPUPUSAN PUAK TERPENCIL

Proses asimilasi pernah cuba dilaksanakan ke atas puak terpencil lain sebelum ini, antaranya terhadap puak Jarawa yang juga mendiami Kepulauan Andaman. Seperti puak Sentinel, puak Jarawa juga mengasingkan diri sebelum ini dan agresif terhadap orang luar. Pada sekitar penghujung 1990-an, puak Jarawa mula berinteraksi dengan dunia luar. Walau bagaimana pun, bukan sahaja mereka berdepan kesukaran menyesuaikan diri, malahan berlaku banyak kes eksploitasi ke atas puak Jarawa oleh penduduk tempatan dan juga pelancong.

Di Peru, puak Nahua kehilangan separuh daripada seluruh populasi mereka sebaik berlaku interaksi dengan dunia luar. Pada awal abad ke-20, puak Nambikwara di hutan Brazil yang asalnya berjumlah sekitar 5,000 orang berkurangan hingga lebih 500 orang sahaja. Adalah didapati bahawa kematian sebahagian besar populasi Nambikwara ini sekadar berpunca daripada penyakit biasa seperti selesema.

Perkara ini dikhuatiri turut berlaku ke atas puak Sentinel dan sekitar 100 lagi puak terpencil yang wujud di seluruh dunia ketika ini. Survival International memaklumkan bahawa selain daripada di kepulauan Andaman, kebanyakan puak terpencil ini berada di Bolivia, Brazil, Paraguay dan Peru. Terdapat juga puak sedemikian di benua Afrika yang memilih untuk terus terasing daripada dunia luar.

Kematian Chau menimbulkan pertembungan pendapat berkaitan sama ada puak-puak terpencil ini wajar dibiarkan terus hidup dengan cara mereka, atau pun dipaksa untuk menjadi sebahagian daripada tamadun manusia moden? Puak Sentinel diketahui memang telah lama menyedari kewujudan dunia sekeliling, tetapi tindakan mengasingkan diri adalah pilihan mereka sendiri.

Berdasarkan impak negatif yang terjadi akibat kolonialisme, banyak pihak berpandangan bahawa keputusan puak-puak terpencil ini untuk menjauhkan diri daripada dunia luar harus dihormati. Selama ratusan tahun, kuasa-kuasa kolonial dari Barat bukan sahaja menjarah hasil bumi tanah yang dijajah. Malah mereka memperhambakan penduduk tempatan dan menyebabkan mereka mengalami kesukaran untuk maju. Bahasa dan kebudayaan sesetengah komuniti yang dijajah hilang sama sekali bersama dengan komuniti tersebut.

Sekiranya kita melihat motivasi Chau yang begitu berkeyakinan tinggi dapat menyebarkan ajaran Kristian di kalangan puak Sentinel, seolah-olah terdapat Messianic complex yang mendorong beliau untuk menjejaki kepulauan Andaman. Ini mencetuskan persoalan sama ada puak Sentinel perlu “diselamatkan” seperti mana disangka oleh Chau. Apabila melihat segala kemusnahan yang kian menjadi-jadi di dunia, ianya lebih menimbulkan tanda tanya berhubung siapa yang sebenarnya perlu diselamatkan.

RUJUKAN

Diary reveals terror of John Allen Chau, US Christian killed by tribe. (2018, November 23). Retrieved December 3, 2018, from https://www.scmp.com/news/asia/south-asia/article/2174585/selfless-idealist-or-foolish-adventurer-who-was-john-allen-chau

Mazower, J. (2018, November 30). Why Uncontacted Tribes Like Sentinelese Should Be Left Alone. Retrieved December 3, 2018, from http://time.com/5466416/survival-international-india-sentinelese-john-allen-chau

Kluger, J. (2015, June 04). Uncontacted Tribes: Should We Leave Them Alone? Retrieved December 3, 218 ffrom http://time.com/3909470/tribes-uncontacted-ethics/

Gupta, K. (2018, November 26). Here’s Everything About The Sentinelese- ‘Uncontacted Tribe’ Living In Andaman & Nicobar Island.  Retrieved December 4, 2018, from https://www.indiatimes.com/news/india/here-s-everything-about-the-sentinelese-uncontacted-tribe-living-in-andaman-nicobar-island-357198.html

Artikel sumbangan Muhammad Ibn Nur untuk The Patriots.


Perjalanan Seorang Pesakit Kanser

Apa yang anda rasakan bila mana mendapat tahu bahawa sesuatu penyakit kronik itu ada pada anda?

Sedih, sangat sedih. Terasa saat itu umpama penamat buat hidup saya. Saya telah disahkan telah menghadapi breast kanser pada tahun 2012 ketika saya berumur 30 tahun. Pada ketika itu, kanser saya telah berada di tahap 2.

Luluh hati bila tahu tentang penyakit yang dihadapi ni. Seperti biasa, bilamana perjalanan pertama sebagai penyakit kanser bermula dengan air mata. Fikirkan tentang keluarga dan orang orang tersayang, lebih lebih lagi anak. Bagaimana mereka membesar tanpa kehadiran saya nanti?

Tapi itulah, nak tak nak saya perlu kuat. Fikir fikir semula, kesedihan itu tidak mengubah apa apa kerana kesedihan itu akan membuat saya menjadi lebih lemah dan kurang semangat. Doktor menasihatkan saya untuk melakukan pembedahan untuk membuang ketumbuhan kanser tersebut.

Macam macam dugaan yang timbul, akhirnya, saya berjaya juga melakukan pembedahan. Awal awal ni, keluarga semua tak tahu tentang ini, hanya suami sahaja yang tahu segalanya. Anak anaklah yang menjadi sumber kekuatan saya untuk terus berjuang melawan kanser ini.

Jadi selepas membuat pembedahan, saya perlu menjalani sesi rawatan radio terapi sebanyak 25 sesi dan kimoterapi sebanyak 8 kali. Memang semua penyakit kanser akan menjalani rawatan itu. Hospital ni pun dah macam rumah kedua dah, ulang alik ulang alik. Jarum dulu mula mula takut juga, lepas tu dah biasa dah.

Ada macam gigitan semut je! Bau ubat ubatan itu pun ibarat bau – bauan minyak wangi yang di hirup setiap hari. Memang setiap hari saya akan berulang alik ke hospital. Anak anak semasa itu dah sedar yang ibu mereka sedang sakit, tapi tidak tahu penyakit kanser itu apa.

Bila sudah membuat kimoterapi yang pertama tu, saya cuba memberanikan diri untuk memberi tahu tentang penyakit saya kepada ahli keluarga. Tapi orang pertama yang saya beri tahu adalah kembar saya. Alhamdulillah, dokongan dari keluarga saya dan keluarga mertua tersangatlah luar biasa. Sebenarnya, faktor emosi dan psikologi adalah salah satu sumber paling penting untuk seseorang itu melawan penyakit mereka. Alhamdulillah, tuhan kurniakan nikmat tidak terhingga ini.

Sokongan dari mereka ibarat ubat ubatan tambahan untuk saya. Kalau suami sibuk dan saya berada di hospital, ibu bapa saya akan menjaga anak anak. Kadang kadang kalau suami ada urusan tertentu, keluarga saya yang akan menghantar saya ke hospital, begitulah kehidupan saya sehari hari sepanjang masa.

Kesan daripada kimoterapi ini penuh mencabar. Muntah, loya, lemah, lesu semua ada! Alhamdulillah, saya masih boleh lalui. Penat sebenarnya berhadapan situasi kesan begitu, tapi nak tak nak perlu kuat juga untuk hadapi.

‘Mama macam Alien lah! ‘, kata anak. Memang kesan daripada kimoterapi itu semakin ketara. Rambut gugur, kening gugur. Memang macam alien la kan? Haha! Ketawa kecil saya bila mendengar anak anak berkata begitu. Anak anak ini umpama kekuatan saya, menjadi penawar ketika duka, menjadi pengubat di kala derita.

Sebenarnya sampai sekarang saya masih menjalani kehidupan seharian sebagai penyakit kanser. Hidup ini tidak boleh mengalah. Saya nekad menjadikan penyakit saya ini sebagai sumber kekuatan untuk melakukan perniagaan. Boleh bayangkan tak bagaimana? Seorang penyakit kanser dan terus bekerja keras untuk berniaga. Memang mencabar!

Tetapi alhamdulillah, produk keluaran saya iaitu Folio Essence berjaya mendapat sambutan dan sudah memasuki ke pasaran Brunei serta Singapura. Terdapat dua produk keluaran Folio Essence iaitu Chemic Erase dan Serum Vitatreat. Kedua dua produk ini mendapat kelulusan KKM dan Brunei. Kilang kami juga bertaraf JNP dan produk kami telah diiktiraf halal. Boleh cari sendiri di laman rasmi KKM sebagai bukti.

Banyak fungsi produk kami seperti Chemic Erase ini. Antaranya ialah mempercepatkan proses penumbuhan sel kulit mati, melindungi kulit dari sinaran UV dan melawan kedutan. Chemic Erase juga mampu meransang penghasilan collagen.

Doakan saya berjaya dalam perniagaan serta berjaya dan terus kuat untuk melawan penyakit kanser saya ini!

Untuk maklumat lanjut, boleh layari https://www.facebook.com/folioessencehq untuk mengetahui lebih lanjut!

Gambar:


Korea Selatan Buat Pilihan Raya Masa Covid?!

Dengan pandemik Covid-19 melanda dunia ketika ini, apa saja urusan yang dibuat sama ada perlu ditangguhkan atau dialih ke medium dalam talian. Tetapi dalam soal politik terutama membabitkan isu Parlimen/DUN, ia tidak boleh ditangguh lama-lama melebihi enam bulan dari tarikh persidangan sebelumnya. Silap haribulan, negeri atau negara perlu mengadakan pilihan raya di sebalik ujian pandemik wabak ini.

Tetapi di Korea Selatan, pandemik tak pandemik, rakyat negara itu tetap menjalankan kewajipan mereka sebagai pengundi berikutan pilihan raya Perhimpunan Kebangsaan diadakan pada minggu ini. Semua menjalankan tanggungjawab termasuk yang sedang menjalani kuarantin.

Untuk pilihan raya kali ini, 35 parti mengambil bahagian tetapi tumpuan tertumpu kepada parti pemerintah, Parti Minjoo (Demokratik) dengan parti pembangkang berfahaman konservatif, Parti Masa Hadapan Bersatu (PMHB). Pilihan raya ini dianggap penting kerana boleh menguji populariti parti dan calon yang dipilih menjelang pilihan raya presiden 2022.

Seperti biasa, bila pengumuman pilihan raya ini dibuat, ramai menyatakan kebimbangan penularan gelombang kedua Covid-19 akan membuatkan ramai pengundi tidak hadir. Tetapi pada hari pengundian yang berlangsung hari ini, ramai warga Korea Selatan keluar menjalankan tanggungjawab mereka tetapi selepas menjalani saringan ketat di pusat pengundian.

Lebih 11 juta pengundi atau 26% populasi Korea Selatan keluar menjalankan tanggungjawab membuat undian awal mereka pada hari Jumaat dan Sabtu lepas. Ada memilih mengundi secara pos tetapi ada juga memilih datang ke pusat pengundian awal. Pilihan raya kali ini turut dianggap istimewa kerana pengundi berusia 18 tahun dibenarkan mengundi buat kali pertama.

Menariknya, Korea Selatan tidak pernah terlepas menjalankan tanggungjawab mengadakan pilihan raya termasuk semasa situasi P3rang Korea yang tercetus pada tahun 1952. Tetapi kali ini, bagaimana nak mengelak pengundi dari dijangkiti Covid-19 tetapi masih mampu menjalankan tanggungjawab mereka.

Suruhanjaya pilihan raya Korea Selatan memutuskan sekiranya ada pengundi yang merekodkan suhu melebihi 37.5 darjah Celsius, maka individu tersebut diiringi ke kawasan pengundian berasingan dan dijauhkan daripada pengundi-pengundi lain.

Manakala pengundi yang sedang menjalani rawatan Covid-19 diberi pilihan mengundi melalui undian pos. Tetapi dalam situasi ini, suruhanjaya pilihan raya memilih membawa pusat pengundian ke pusat kuarantin atau hospital khas Covid-19 bagi membolehkan pesakit-pesakit ini melaksanakan tanggungjawab mereka.

Tetapi isu yang memeningkan kepala kerajaan Moon Jae-in ialah bagaimana memantau 60,000 individu yang kini dalam kuarantin sekiranya mereka keluar mengundi. Bagi memastikan tidak berlaku perlanggaran kuarantin, berikut syarat-syarat yang dikenakan:

Bagi memastikan pilihan raya Perhimpunan Kebangsaan berjalan lancar dan bebas daripada jangkitan Covid-19, 550,000 staf digerakkan untuk menyediakan pusat-pusat pengundian dan memastikan proses pengundian berjalan lancar pada hari pilihan raya.

Mereka turut membersihkan 14,000 stesen pengundian dan meletakkan tanda pada barisan bagi membolehkan penjarakan sosial dibuat. Ya, ia menyusahkan dan mengambil masa tetapi para pengundi tidak kisah dengan sedikit penangguhan selagi mana mereka dapat menunaikan tanggungjawab mereka sebagai pengundi.

Datuk bandar daerah Yongsan, Seoul, Sung Jang-hyun berkata, “Semua orang mengetahui keseriusan situasi ini dan menunjukkan kematangan sebagai warganegara dengan menggalakkan pengawai pilihan raya daripada merungut tentang situasi yang dihadapi.”

Disebabkan Covid-19 juga, ramai calon parti yang bertanding terpaksa mengubahsuai strategi kempen mereka. Di Korea Selatan, suasana pilihan raya boleh saja bertukar menjadi kecoh dengan van dilengkapi speaker berkempen dengan kuat atau ahli-ahli politik dan para penyokong saling menjerit antara satu sama lain.

Tetapi akibat penularan pandemik Covid-19, penjarakan sosial harus dibuat dan bersalaman digantikan dengan laga siku atau laga buku lima. Di sebalik semua itu, ada yang kreatif menjalankan kempen mereka seperti yang dilakukan bekas warga Korea Utara, Thae Yong-ho.

Yong-ho yang ketika ini berkempen agar dipilih sebagai ahli Perhimpunan Kebangsaan buat kali pertama mengeluarkan videonya menyanyikan lagu rap sebagai sebahagian daripada kempennya. Covid-19 turut memaksa parti-parti politik menukar kandungan kempen mereka dari isu Korea Utara dan ekonomi kepada tindak balas negara terhadap pandemik wabak berkenaan.

Tindakan pantas pihak berkuasa kesihatan mengawal bilangan kes Covid-19 pada Februari dan Mac tahun ini termasuk melaksanakan ujian Covid-19 sebanyak mungkin mendapat pujian ramai. Buktinya, bilangan kes baru yang dilaporkan berada di bawah paras 50 kes dan lebih 7,000 orang disahkan pulih.

Keadaan ini memberi suntikan semangat kepada Minjoo yang bergelut dengan situasi ekonomi Korea Selatan dan beberapa skandal yang menimpa beberapa pembantu Jae-in. Sementara PMHB pula memuji kredibiliti dan profesionalisme yang ditonjolkan petugas barisan hadapan semasa mendepani Covid-19.

Di sebalik semua ini, ramai bimbang pilihan raya Perhimpunan Kebangsaan ini bakal menjadi pencetus gelombang Covid-19 yang seterusnya. Tetapi buat masa ini, Korea Selatan mahu membuktikan pandemik ini bukan halangan untuk melakukan sesuatu yang sudah diikhtiarkan.

Dan hasilnya, Parti Minjoo yang diterajui Jae-in memperoleh kemenangan besar dalam pilihan raya ini dengan 180 kerusi. Sementara PMHB dan parti-parti kecil yang bertanding hanya berjaya mendapat 103 kerusi. Pilihan raya kali ini turut menyaksikan peratusan pengundian sebanyak 66%, peratusan paling tinggi untuk pilihan raya parlimen Korea Selatan sejak 1992.

Pilihan raya kali ini turut dianggap bersejarah bagi bekas diplomat Pyongyang, Yong-ho yang bertanding di bawah nama barunya Thae Gu-min kerana terpilih sebagai wakil rakyat menerusi pilihan raya. Yong-ho dilaporkan menang selesa di daerah Gangnam, Seoul sekaligus menjadikannya bekas warga Korea Utara pertama berkhidmat di Perhimpunan Kebangsaan.

RUJUKAN:

Bicker, Laura. (2020). Coronavirus: South Korea holds elections in masks and clinics. BBC. https://www.bbc.com/news/world-asia-52275993

McCurry, Justin. (2020). South Korea’s ruling party wins election landslide amid coronavirus outbreak. The Guardian. https://www.theguardian.com/world/2020/apr/16/south-koreas-ruling-party-wins-election-landslide-amid-coronavirus-outbreak


Kenapa Emas Taiwan Dalam Badminton Tamparan Untuk China?

Sehebat-hebatnya China dalam Sukan Olimpik, pun ada masanya kalah. Kalah pula kepada Chinese Taipei dalam perlawanan badminton beregu lelaki semalam.
Dikhabarkan scene ini kena cut dalam siaran langsung di stesen TV China untuk elakkan menyakitkan hati rakyat China yang patriotik.

Chinese Taipei tu merujuk kepada Taiwan, atau lebih tepat Republik China (Republic of China) atau ROC. Jangan dikelirukan dengan ROC dalam Olimpik kali ini yang merujuk kepada Rusia (Russian Olympic Committee).

ROC ni asalnya kerajaan yang memerintah China dari tahun 1912-1949. Selepas kalah dalam peperangan dengan komunis, ROC berundur ke Taiwan dan meneruskan pemerintahannya di Taipei.
Komunis yang menang mendirikan Republik Rakyat China (People’s Republic of China, PRC) di Beijing, dan dikenali secara umum sebagai China. Tapi secara teknikal, ada 2 China (keadaan macam 2 Korea). ROC juga China, walaupun kawasannya tinggal pulau-pulau Taiwan, Penghu, Kinmen dan Matsu (dan orang biasa panggil “Taiwan” saja). Dan ROC juga klaim seluruh Laut China Selatan macam PRC.

Dan di antara 2 China ini, negara lain hanya boleh iktiraf salah satu. Dulu lebih ramai iktiraf ROC, dan ROC juga menyandang kerusi Ahli Tetap Majlis Keselamatan Pertubuhan Bangsa-Bangsa Bersatu (PBB) sehingga tahun 1971.

Tapi pada tahun 1971, ROC kena tendang keluar dari PBB, digantikan dengan PRC. Kemudian pada tahun 1979, US yang selama ni sokong ROC putuskan hubungan dengan ROC dan menjalin hubungan diplomatik dengan PRC.

(Malaysia pada asalnya tak iktiraf dua-dua, sampailah tahun 1974 baru menjalin hubungan rasmi dengan PRC)

Maka satu per satu negara putuskan hubungan dengan ROC. Tinggal 14 negara PBB saja yang masih iktiraf ROC, berbanding dengan 177 yang iktiraf PRC. Palestin pun kira OK lagi, diiktiraf oleh 139 negara.
ROC juga tak layak duduk dalam badan antarabangsa seperti Pertubuhan Kesihatan Dunia (WHO). Keadaan ini menyebabkan ROC/Taiwan dikenali sebagai “the orphan of Asia” (亞細亞的孤兒).

PRC boikot Olimpik dari 1956 hingga 1976 sebab ada ROC (PRC pernah join 1952, time tu ROC yang boikot). Dengan sokongan US dan sebagainya, PRC nak masuk balik Olimpik.

Jadi, untuk kekal bertanding dalam Olimpik, ROC perlu berkompromi dengan memakai nama “Chinese Taipei” sejak Olimpik 1984. Tak boleh pakai bendera kebangsaan ROC iaitu “Blue Sky White Sun Red Earth” (青天白日滿地紅), kena pakai logo khas. Tak boleh pasang lagu kebangsaan. Tak boleh tonjolkan ia sebagai sebuah negara berdaulat.

Malah di luar Olimpik pun, PRC menekan siapa-siapa yang berani sebut atau iktiraf ROC sebagai sebuah negara.

Dan semakin ramai rakyat ROC melihat penyelesaian kepada masalah ini ialah kemerdekaan Taiwan sebagai sebuah negara, tak perlu merebut nama “China” dengan PRC lagi. Tapi PRC pun tak bagi.

Jadi, kemenangan Chinese Taipei ke atas China mempunyai simbolisme yang luar biasa. Sebuah entiti yang ditekan berdekad-dekad lama akhirnya meraih pingat emas Olimpik pertama dalam sukan yang didominasi oleh musuhnya.

Sekiranya malam ini Tai Tzu-ying dari Chinese Taipei menang lagi ke atas Chen Yufei dari China dalam acara perseorangan wanita, “morale” ROC/Taiwan akan berada di tahap paling tinggi dalam sejarah, dan orang PRC/China akan murung sebulan.

Kalau korang rasa teruk kena buli dalam hidup, tak ada harapan berjaya, ingatlah ROC/Taiwan.

#TaiwanNumberOne


Lontaran Idea Semi-Demokrasi di Malaysia

Kita berehat sebentar dari pelbagai isu politik yang melanda. Bab politik parti ini, memang tidak akan pernah sunyi, sentiasa ada api dan asap. Ntahla, sejak kecil kita dipaksa untuk hadap perbalahan, pergelutan, persaingan orang – orang politik. Keterdesakan mereka terhadap ‘power’ memang terang-terangan dikala isu kebajikan rakyat terus mewarnai lensa media. Permainan tikam belakang ala kala jengking sudah lapuk, sekarang taktikal tikam depan-depan. Bak kata Laswell, “politik adalah siapa mendapat apa, bila dan bagaimana”.

Tak boleh salah kan juga, sudah memang tujuan penubuhan parti politik untuk dapatkan kuasa. Walaubagaimanapun, sebagai rakyat Malaysia, kita wajar bersyukur kerana masih mempunyai Raja-Raja Melayu di singgahsana sebagai pengimbang dan payung penyatuan. Orang politik berbalah tahap filem tamil sekalipun, negara ini punyai daya tahan dan pentadbiran tetap berjalan dengan baik.

Antara hikmah berlakunya drama Sheraton selepas Perdana Menteri ke-7 meletakkan jawatan, adalah kita dapat menyaksikan pentadbiran negara elok sahaja berjalan dibawah payung pemerintahan YDPA dan dibantu bersama Ketua Setiasusaha Negara serta para penjawat awam.

Oleh kerana itu, saya suka highlightkan, taat setia kita kepada Tuanku sahaja dan sepatutnya ‘feeling’ terlalu obses sehingga obesiti taksub kepada orang politik dikurangkan. Mereka datang dan pergi, kalah itu pasti dalam pemilihan, menang itu bonus namun Raja-Raja Melayu tetap bersemayam meneruskan amanah Zilullah Fil Ardhi.

Saya pernah berkuliah suatu tempat dan dalam kuliah saya jelas nyatakan saya seorang royalist (seseorang yang menyokong sistem beraja). Selepas kuliah, seorang makcik beritahu suaminya seorang cina mualaf (dulu Buddha) dan merupakan pesara tentera udara. Makcik tersebut beritahu kepada saya suaminya selalu sebut, “my life for my king, never trust politicians”. Saya anggukkan sahaja. Bukan kali pertama pun saya jumpa bangsa cina dan india yang sangat setia kepada Raja Melayu.

Saya tak kata anti terus ahli politik, setiap kaedah ada pengecualian. Orang politik yang benar-benar komited berjuang untuk rakyat tetap mendapat tempat yang mulia. Cuma golongan ini ‘rare’ dan kita akui kita masih punyai politikus demikian. Ada lagi kan? (tanya balik kat pembaca lagi senang).

Mesej saya adalah budaya terlalu mengherokan orang politik ini sudah boleh perlahan-perlahan dicabut. Mereka itu hanya menjalankan amanah Seri Paduka untuk berkhidmat kepada rakyat. Saya nak berkongsi kata-kata Dr.Ben Carson (tokoh politik Amerika) : “Kita ditanam pemikiran bahawa hanya orang politik boleh selesaikan masalah kita, tapi pada suatu sisi lain, mungkin kita kena kembali sedar dan kenalpasti bahawa orang politik itu lah yang mencipta pelbagai masalah”

Paling ‘rare’ ketika berbual dengan pakcik grab berbangsa cina. “Kenapa you respect our king uncle”?, saya tanya. Tahu apa dia jawab?, “Our King aar masih ada daulat oo, jangan main-main”. Saya tanya balik, “apa yang you faham dengan daulat?”. Jawap Uncle, “kalau lawan, boleh terkena sumpah”.

Kami bersembang panjang sepanjang dalam perjalanan. Sebenarnya, kalau dikaji tentang orang cina, jati diri mereka sebagai rakyat beraja sangat kuat. Mereka hidup mendaulatkan seorang Raja sejak 5000 tahun lagi. Sejarah dinasti – dinasti Maharaja mereka tersergam indah dalam sejarah. Sebahagian mereka juga masih percaya setiap Raja ada daulat masing-masing.

Masakan tidak, sampai cina-cina kedai duk gantung gambar Sultan Abdul Hamid Halim Shah yang terkenal dengan tanjak yang terselit bulu burung cenderawasih. Buat pelaris katanya. Mereka tak letak gambar pemimpin komunis pun. Cuma biasalah, setiap bangsa mengalami pengaruh pemikiran moden dan liberal korup.

Oleh kerana itu, saya kurang gemar dakwaan semua cina anti raja melayu, semua cina komunis. Itu tahap emosional. Melayu yang kurang ajar kepada Raja Melayu pun ramai. Konon pemikiran barat, mereka tak tahu ke Inggeris yang mereka agung-agungkan itu menggunakan sistem beraja.

Sebahagian rakyat sudah secara terbuka melahirkan kebimbangan akan kecelaruan sistem politk kepartian yang semakin parah dan boleh membawa negara ke kancah bahaya. Rakyat menjadi muak dengan politk dan mengambil sikap tidak mahu mengambil tahu politik dan tidak mahu mengundi dalam pilihanraya khususnya kalangan generasi muda Islam. Ia amat bahaya kerana akan menjadikan negara boleh dikuasai mereka punyai agenda dan terpengaruh idelogis yang mudarat seperti DAP.

Demokrasi yang sudah menjadi ‘Democrazy’

Saya tiada niat menyalahkan sistem yang sedia ada, cuma mengajak kita menginsafi dan bermuhasabah kesilapan-kesilapan yang berlaku dalam sistem ini akibat terlampau taksub. Demokrasi ini wasilah sahaja pon, jangan sampai jadi barang iqtiqad. Baik, terlebih dahulu kita patah balik sedikit, apa definisi sebenar demokrasi?

Ia berasal dari perkataan demos ertinya rakyat dan kratos/kratein yang beerti kekuasaan atau berkuasa. Ringkasnya, demokrasi beerti rakyat yang berkuasa. Pada zaman ini konsep demokrasi telah ditambah dengan pelbagai istilah dibelakangnya hingga lahir pelbagai istilah demokrasi sebagai contoh demokrasi berpelembagaan, demokrasi Nasional, demokrasi liberal, demokrasi rakyat dan demokrasi berparlimen seperti amalan di Malaysia. Demokrasi muncul pada zaman Yunani Kuno kemudian tenggelam. Pada tahun 600-1650 demokrasi hancur dan muncul kembali pada tahun 1689-1755 hingga ke hari ini.

Itu sebenar demokrasi. Kuasa rakyat yang ‘power’. Sekarang orang politik yang para pengundi naik kan terlebih dianggap ‘power’ pula. Itu yang kata demokrasi sudah jadi ‘democrazy’. Kalau loghat kelantan, maknanya demo gilo (awak gila).

Saya hanya menyatakan definisi asal bukan lah saya bersetuju ‘full power’ semestinya ditangan rakyat secara total sampai jadi demokrasi liberal seperti yang cirikan oleh Alan R.Ball. Kritikan terhadap sistem demokrasi ini pun bukan suatu benda baharu malah dalam subjek Sains Politik, hal ini dibincangkan secara panjang lebar.

Saya beranggapan, untuk ‘remove’ terus demokrasi adalah terlalu utopia. Beberapa kelemahan yang telah dikenalpasti mesti segera dimuhasabah dan dibaiki sebagai contoh :

Ke Arah Semi atau Neo – Demokrasi

Melihat kepada subtajuk di atas, anggap lah penulisan ini suatu lontaran idea yang tak semestinya wajib dipersetujui. Saya sebenarnya ingin melihat perbincangan lebih lanjut berkenaan idea ini. Tidak berapa lama sebelum ini, presiden ISMA Haji Aminuddin ada melontarkan idea ke arah neo atau semi demokrasi (rujuk kenyataan beliau di page Aminuddin Yahaya bertarikh 23 Jun).

Secara jujur, saya bersetuju dengan beberapa idea beliau. Antara cadangan beliau ialah meningkatkan kuasa Raja-Raja terutamanya Yang di-Pertuan Agong dalam menyelesaikan ‘loophole’ sistem politik yang kita amalkan hari ini yang mana jawatan Menteri dan Senator menjadi barang dagangan yang boleh direbut-rebut dan ditawar-menawar antara ahli parlimen dalam membentuk sebuah kerajaan.

Beliau juga mencadangkan agar YDPA diberikan kuasa yang lebih untuk melantik menteri-menteri dari kalangan bukan ahli parlimen. Selain dapat mengelak bahan politicking, mereka akan dapat berkhidmat dengan sangat baik dan aman. Beliau memberi contoh Menteri Kewangan dan Agama yang datang dari golongan tenokrat dan pakar bidang yang telah menunjukkan prestasi yang cemerlang. Kata Tuan Haji Aminuddin lagi,

“Alangkah baiknya jawatan-jawatan menteri yang lain dapat dilakukan sebegini rupa. Biarlah ahli-ahli parlimen menjadi penggubal undang-undang dan polisi-polisi negara melalui sistem parlimen dan mereka juga dapat fokus berkhidmat untuk rakyat yang diwakili masing-masing”.

Pada fikir saya, kemungkinan besar maksud beliau ahli parlimen tak perlu jadi menteri, fokus jaga rakyat dan ‘lawmaker’ di parlimen. Walaupun di Malaysia mengamalkan sistem pengasingan kuasa iaitu eksekutif (pentadbiran), legislatif (perundangan) dan judikatif (kehakiman), namun sebahagian kelompok yang berada di legislatif sebagai ahli parlimen (baca:dewan rakyat) juga adalah ahli eksekutif (yang mana dilantik menjadi jemaah menteri).

Saya tidak pasti maksud sebenar beliau, belum ada peluang jumpa tapi saya yakin ‘hint’ beliau ke arah itu. Cadangan beliau selanjutnya mengajak kita bermuhasabah agar mempertimbangkan sistem politik negara mengamalkan ‘semi-demokrasi’ mengikut acuan timur dan watan Malaysia. Ini kerana, mengikut demokrasi barat secara bulat-bulat dan membuta tuli akan akhirnya merugikan negara.

Demikian untuk penulisan kali ini, saya menulis bukan nak ajak runtuhkan sistem sedia ada. Ia hanya lah lontaran idea kerana cintakan negara. Saya harap kita bersama-sama dapat gemblengkan usaha fikir dan daya ke arah paradigma baru. Idea ini belum ada perincian lanjut, kerana saya bukan orang yang pakar.

Kesimpulannya, saya menyeru kita bermuhasabah amalan demokrasi di Malaysia. Sedikit pemurnian terhadap amalan ini tidak salah dilakukan dan saya berpendapat KUASA Raja terutama SERI PADUKA BAGINDA sebagai KETUA NEGARA mesti diberikan kuasa yang lebih (baca : perincian lebih lanjut wajar dibincangkan) agar dapat mengimbangi kegobrokan politik hari ini dan bersesuaian dengan martabat Baginda sebagai Khalifah di Malaysia.


Ibrah Kisah Lockdown Nabi Yunus A.S Dalam Perut Ikan Nun

Perintah Kawalan Pergerakan yang dilanjutkan sehingga 28 April sesungguhnya menambah sengsara dalam diri kerana terpaksa dikurung selama 2 minggu lagi. Walaubagaimanapun itulah pengorbanan yang perlu dilakukan demi kelangsungan generasi Malaysia yang akan mendatang.

Wabak yang bermaharajalela sungguh menjadi ujian yang sangat besar buat Umat Islam seluruh dunia.Satu kisah yang persis sebagai tauladan dengan situasi sekarang adalah kisah Nabi Yunus AS yang disebutkan di dalam al-Quran. Firman Allah yang bermaksud:

“Dan (ingatlah kisah) Dzunnun (Yunus), ketika dia pergi dalam keadaan marah, lalu dia menyangka bahawa Kami tidak akan mempersempitnya. maka dia menyeru dalam keadaan sangat gelap bahawa: ‘Tidak ada Tuhan (yang berhak diibadahi) selain Engkau. Mahasuci Engkau, sesungguhnya aku termasuk orang-orang yang zalim.’ Maka Kami memperkenankan doanya dan menyelamatkannya daripada kedukaan. Dan demikanlah Kami selamatkan orang-orang yang beriman.” (Al-Anbiyaa’: 87-88)

Al Kisah menurut Ibnu Kathir apabila Nabi Yunus atau nama sebenarnya Yunus bin Mata AS diutuskan Allah untuk menuntut penduduk daerah Ninawa iaitu satu daerah di negeri Mousul untuk beriman kepada Allah. Lantas baginda melakukan perintah Allah dengan menyeru umatnya kepada mentauhidkan Allah tanpa mempersekutukan-Nya.

Namun demikian, kata Hamka  dalam tafsir al-Azhar bahawa bilangan penduduk yang mencecah 100,000 itu tidak mahu menerima seruan Nabi Yunus lantas kekal di dalam kekafiran mereka menyebabkan Nabi Yunus menjadi marah. Berlalulah baginda keluar dengan penuh rasa murka serta mengancam mereka dengan azab siksaan setelah tiga hari.

Ibnu Kathir menukilkan bahawa setelah Nabi Yunus meninggalkan mereka dan mendapati bahawa ancaman Nabi Yunus bukanlah suatu olokan maka mereka segera keluar ke lembah-lembah. Mereka membawa anak-anak mereka,binatang ternakan dan haiwan serta memisahkan antara ibu dan anak-anak mereka seraya memohon peliharaan Yang Maha Esa daripada Azab sehinggalah Allah berkenan untuk mengangkat azab itu daripada mereka.

“Dan mengapa tidak ada (penduduk) suatu kota yang beriman, lalu imannya itu bermanfaat kepadanya selain kaum Yunus? Tatkala mereka (kaum Yunus itu), beriman, Kami hilangkan dari mereka azab yang menghinakan dalam kehidupan dunia, dan Kami beri kesenangan kepada mereka sampai kepada waktu yang tertentu.” (Yunus:98)

Walhal Nabi Yunus sudah keluar daripada daerah tersebut dalam perjalanan meninggalkan tugasnya. Hamka menukilkan bahawa disangkakan akan Nabi Yunus bahawa kesalahannya meninggalkan tugas itu tidak akan dipertanggungjawabkan, tidak ada peringatan daripada Tuhan atau disangkanya salahnya itu kecil sahaja.

Maka baginda berpergian untuk meninggalkan negerinya menuju ke Pelabuhan Jafa untuk berlayar menuju ke negeri Terbis. Lantas baginda menaiki sebuah kapal sehingga di tengah pelayaran mereka, kapal tersebut diterpa gelombang yang sangat kuat.

Nakhoda kapal berteriak mencadangkan untuk membuat undian, “Sungguh angin kencang bertiup tidak seperti kebiasaan kerana bersama kita seseorang lelaki yang salah sehingga kerananya angin ini bertiup dengan kencang. Kita akan melakukan undian pada semua. Maka barangsiapa yang namanya keluar kami akan membuangnya ke lautan.” Begitu takdir menentukan undian itu jatuh kepada Yunus lalu mereka mengulangi semula sehingga cukup 3 kali undian tetap juga jatuh undian kepada Yunus AS.

“Sesungguhnya Yunus benar-benar seorang rasul. (Ingatlah) ketika dia lari, ke kapal yang penuh muatan. kemudian dia ikut berundi lalu dia termasuk orang-orang yang kalah dalam undian.” (As-Saffat:139-141).

Kata Ibnu Kathir, tatkala itu Nabi Yunus berdiri dan membuka bajunya lantas terjun ke dalam lautan sehingga Allah menghantar di tengah badai lautan itu seekor ikan Paus. Sayugia ikan itu menelan Nabi Yunus sebaik sahaja baginda melepaskan diri daripada kapal yang dinaikinya. Ibnu Kathir menambah lagi bahawa Allah memberi Ilham kepada ikan tersebut, “Janganlah engkau memakan daging Yunus dan merosakkan tulang-tulangnya kerana Yunus bukanlah rezekimu dan jadilah perutmu sebagai pelindung baginya.”

Hamka menyebut bahawa tidaklah digigit Nabi Yunus oleh ikan tersebut sehingga baginda kekal hidup di dalamnya kerana itulah kekuasaan Tuhan yang dinamakan Mukjizat bagi para Nabi. Tidak mati meskipun di dalam laut yang sangat gelap. Gelap-gelita yang  berlapis-lapis angkara cahaya yang tidak dapat memasuki laut. Kata Ibnu Mas’ud, “kegelapan perut ikan, kegelapan laut dan kegelapan malam”.

Alangkah mulianya Nabi Yunus meski di dalam keadaan sedemikian masih bertasbih kepada Allah sehingga tidak henti-hentinya bertasbih dan tidak henti-hentinya menangis. Baginda tidak makan, tidak minum, dan tidak bergerak malahan berpuasa serta berbuka hanya dengan tasbih. Logik akal manusia sudah pasti menolak sekira-kira ditelan ikan lantas tidak makan dan minum sudah pastilah akan mati. Tetapi begitulah ajaibnya Mukjizat Para Nabi sehingga zikir menjadi makanan baginya.Sebegitu hebat zikir baginda dan senantiasa berdoa dengan doa:

لَا إِلَٰهَ إِلَّا أَنْتَ سُبْحَانَكَ إِنِّي كُنْتُ مِنَ الظَّالِمِينَ

Maksudnya: “Tidak ada Tuhan selain Engkau. Maha Suci Engkau, sesungguhnya aku adalah termasuk orang-orang yang zalim”. (Al-Anbiya:87).

Selama tiga hari tiga malam baginda terkurung di dalam perut ikan paus di tengah lautan dalam maka ikan tersebut menuju ke pantai. Lantas memuntahkan baginda dari perutnya dalam keadaan baginda yang pengsan.

Kata Hamka, sedarlah baginda kemudian itu lalu beransur pulih untuk mengulang kembali tugasnya dengan menyampaikan dakwah kepada penduduk Ninawa. Inilah yang dirakamkan Allah di dalam Al-Quran. Firman-Nya yang bermaksud:

“Maka dia ditelan oleh ikan besar dalam keadaan tercela. Maka kalau sekiranya dia tidak termasuk orang-orang yang banyak mengingat Allah, nescaya dia akan tetap tinggal di perut ikan itu sampai hari kebangkitan. Kemudian Kami lemparkan dia ke daerah yang tandus, sedang dia dalam keadaan sakit. Dan kami tumbuhkan baginya pohon dari jenis labu. Dan Kami utus kepadanya seratus orang atau lebih. Lalu mereka beriman, kerana itu Kami anugerahkan kenikmatan hidup kepada mereka hingga waktu yang tertentu.” ( As-Saffat: 142-148).

Ringkas ibrahnya dalam menempuhi keadaan yang sangat getir ini, adalah menjadi keperluan untuk kita mengadaptasikan kesabaran Nabi Yunus AS dan zikirnya yang tidak putus-putus meskipun ditelan ikan sehingga tidak dapat makan dan minum. Sedangkan kita masih berada dalam keadaan yang agak baik. Seeloknya kita bersyukur dan bertasbih memuji kekuasaan Tuhan di samping berdoa agar diperlepaskan daripada wabak ini agar Kembali hidup normal seperti kebiasaannya.

Dan ingatlah bahawa doa rintihan Nabi Yunus As ini sungguh mujarab kerana Saad Bin Waqqas pernah berkata bahawa baginda ﷺ pernah bersabda:

“Sebaik-baik doa doa Dzunnun adalah ketika berada di dalam perut ikan (Tidak ada Tuhan selain Engkau. Maha Suci Engkau, sesungguhnya aku adalah termasuk orang-orang yang zalim) maka sesungguhnya tidak ada seorang muslim yang berdoa kepada Tuhannya dengan doa tersebut melainkan akan dimakbulkan”. (HR Tirmizi dan Ahmad).

Meskipun Nabi Yunus dalam keterperangkapan itu mengaku bahawa baginda telah zalim dengan meninggalkan tugasnya. Akan tetapi Allah yang Maha Bijaksana, memperingatkan kepada itu di hujung ayat (Dan demikanlah Kami selamatkan orang-orang yang beriman) bahawa Yunus itu bukanlah orang yang zalim, melainkan orang yang beriman.

Hamka menutup tafsirnya pada ayat ini dengan mengatakan bahawa segala penderitaan yang ditempuh  Nabi Yunus bukanlah azab kerana dia termasuk orang yang zalim sebaliknya adalah Ujian Allah kepada hamba-Nya yang beriman. Sebesar manapun ujian itu sudah pasti Allah akan menyelamatkan hamba-Nya yang beriman.

Maka berdoalah ke hadrat ilahi agar ujian wabak ini adalah ujian kepada kita untuk meneguhkan hati-hati kita bahawa tiada yang berkuasa melainkan Tuhan Yang Maha Kuasa. Moga-moga diselamatkan kita sepertimana hamba-Nya yang beriman.

A.R.KASA
Mahasiswa Jabatan Sejarah Dan Tamadun Islam.
Universiti Malaya.
Instagram: arkasa_philosophia

RUJUKAN:

Abu Fidaʾ Ismail ibn Umar ibn Kaṯhir. Tafsir Ibnu Kathir

Hamka. Tafsir Al-Azhar.

Kisah 25 Para Nabi, e-book.


Yahudi. Perang Dunia Pertama. Teori Konspirasi.

Secara umumnya, dunia fizik terbahagi kepada dua. Pertama adalah ‘experimental physics’ yang berpaksikan hasil kerja daripada Copernicus, Kepler, dan Newton. Cabang kedua merupakan ‘therotical physics’ yang berfokus terhadap teori yang tidak diuji secara eksperimen dan data.

Phillip Lenard (1862-1947) merupakan seorang ‘experimental physicist’ yang terkenal dengan kajian ke atas tiub X-ray, Kesan Fotoelektrik, dan Teori Atomik. Beliau menerima Hadiah Nobel pada tahun 1905 hasil daripada kajiannya ke atas Sinar Katod.

Albert Einstein (1879-1955) pula adalah seorang ‘theoretical physicist’ yang mengembangkan Teori Relativiti Istimewa, Teori Relativiti Umum, dan persamaan yang paling terkenal dalam dunia fizik – E=mc^2.

Pada zaman itu, di negara Jerman, hierarki seorang ‘experimental physicist’ adalah lebih tinggi atau ‘superior’ berbanding seorang ‘theoretical physicist’. Ibarat profesor dengan pembantu makmal.

Lenard, seorang Jerman tulen mula terpengaruh dengan gelombang nasionalisme Jerman yang muncul ketika era Perang Dunia Pertama.

Entah bagaimana beliau merasakan kewujudan satu ilmu fizik khas untuk bangsa Jerman yang perlu dilindungi daripada diplagiat, dicuri, atau digunakan bangsa asing.

Lenard menjadi semakin anti-Semitik dalam penulisan dan ucapan beliau hingga menuduh akhbar Yahudi sengaja mempromosi hasil kerja Einstein. Beliau menganggap hasil kerja Einstein mengenai Relativiti adalah bahaya, menyimpang, dan tidak berlandaskan Sains. Amat tidak logik sekali bagi Lenard apabila Einstein menyebut:

“Lima minit di Bumi adalah tidak sama dengan lima minit di Bulan.”

Pada 1920, setahun sebelum Einstein menerima Hadiah Nobel, ‘perang mulut’ antara dua jaguh fizik ini meletus di Persidangan Penyelidikan Jerman. Lenard berhujah pendekatan ‘hyper-theoretical’ dan ‘hyper-mathematical’ Einstein adalah tidak berasas dan akan memberi kesan buruk dalam bidang fizik. Bagi beliau data dan keputusan eksperimen adalah segalanya untuk menerangkan sesuatu fenomena.

Akhirnya Lenard seakan-akan mewujudkan satu Teori Konspirasi dimana ‘Orang atau Semangat Yahudi’ telah cuba untuk mengawal ilmu fizik dan mempengaruhi bangsa lain. Menurut beliau, Einstein mendapat ilham Teori Relativiti daripada Kitab Taurat atau mungkin sekali bisikan syaitan.

Usaha Lenard dan gerakan anti-Semitik telah berjaya mengusir bukan sahaja Einstein, malah hampir kesemua Saintis Yahudi dari Jerman. Einstein berhijrah ke Amerika dan menetap di Princeton.

Pada musim panas 1939, Einstein telah dipujuk oleh rakannya untuk menyokong dan membentangkan potensi ‘uncontrolled fission chain reaction’ dalam bidang ketenteraan. Sokongan Einstein amat penting untuk dibawa kepada Presiden Franklin D. Roosevelt.

Disamping itu, seorang pegawai tentera Amerika turut berjaya mempengaruhi Einstein bahawa Nazi sangat hampir dalam penciptaan bom atom. Akhirnya Projek Manhattan dimulakan dan kemudian gugurlah 2 bom atom di Jepun.